title: Shawneet

text: 1800-luvun puoliväliin mentäessä useimmista shawneista tuli farmareita. Verenperintönä saatu seikkaileva luonne veti kuitenkin nuoria shawneita mukaan Yhdysvaltain käymiin sotiin muita intiaaneja vastaan. Hallituksen värvääminä he taistelivat Floridassa seminoleja vastaan, ja ottivat osaa Uuden-Meksikon sisällissotaan Yhdysvaltain Pohjoisvaltioiden joukoissa.


title: Shawneet

text: Vuonna 1861 Kansasin muuttuessa Yhdysvaltain osavaltioksi sen asukkaat vaativat kaikkien intiaanien siirtämistä pois mailtaan. Lopullinen siirto tapahtui seuraavien 10 vuoden sisällä, kun Kansasin kaksi erillistä shawneeryhmää muuttivat Oklahomaan. Liittohallituksen sopimuksella Kansasin shawneista tuli osa cherokeiden kansakuntaa vuonna 1869. Shawneet eivät kuitenkaan jakaneet cherokeiden kanssa omaa kulttuuriaan vaan säilyttivät identiteettinsä. Heidät tunnettiin myös nimellä Loyal shawnees..


title: Shawneet

text: Lojaalien shawneiden toistuvat yritykset irtautua cherokeista omaksi kansakseen johtivat tulokseen vuonna 2000, jolloin kongressi sääti lain, joka palautti heidän suvereniteettinsä omana kansakuntanaan. Samalla heistä tuli kolmas itsenäinen kansakunta liittovaltion jo aiemmin tunnustamien kahden muun Oklahoman shawneeheimon rinnalle. Heidän lisäkseen myös Ohiossa asuu hajallaan monia shawneeperheitä, joiden suvut ovat 1800-luvulla jääneet alkuperäisille mailleen. Tämä ryhmä ei ole saanut Yhdysvaltain liittovaltion virallista tunnustusta, mutta heillä on kuitenkin Ohion osavaltion myöntämä tunnustus.


title: Shawneet

text: Nykyään shawneet ovat ahkeria työntekijöitä, hyvämaineisia ja rehellisiä. Heidän murteensa ei ole kokonaan kadonnut. Varsinkin absenteiden joukossa on useita kielen taitajia ja osa omista traditioista on elvytetty. Shawneiden yhteismäärä on kaikkiaan 14 000.


title: Shawneet

text: Shawneihin kuului viisi erillistä heimoa: "chillicothet", "thawikilat", "kispokot", "piquat" ja "mekochet", jotka yhdessä muodostivat hyvin organisoidun kansakunnan. Tärkeä osa shawneiden kulttuurista koostui myös sosiaalisista järjestelyistä, jotka keskittyivät heidän kyliinsä. Nämä kyläryhmät olivat tärkeämmässä asemassa kuin perinnöllisyys. Historiallisen ajan alussa shawneiden eri heimoilla oli omat erilliset tehtävänsä. Piquat huolehtivat riiteistä, mekochet sairaiden parantamisesta, kishpokot sodankäynnistä ja chillicothet ja thawikilat poliittisista asioista.


title: Shawneet

text: Shawneiden asumusten on kuvattu aluksi olleen suorakulmion muotoisia pitkiä majoja, joiden puukehikko oli verhottu oksapunoksin ja savettu. Myöhemmin osa heimoista siirtyi puunkuorilla verhottuihin wigwameihin, jotka edustivat varsin yleistä Atlantin rannikolla käytettyä tynnyriholvi-mallia. 1770-luvun alussa shawneet alkoivat rakentaa hirsitaloja saatuaan angloamerikkalaisilta kauppiailta tarkoitukseen sopivia työkaluja. Vaikka shawneiden talous perustui ydinperheeseen, he harrastivat myös sisarellista moniavioisuutta. Mies saattoi naida veljensä lesken, niin ettei tämän tarvinnut olla riippuvainen oman heimonsa tuesta.


title: Shawneet

text: Kyliin rakennettiin yksi isompi talo heimoneuvoston päätöksiä ja seremonioita varten. Neuvostot valitsivat sekä rauhan-ajan että sodan päälliköt. Naiset eivät osallistuneet neuvoston istuntoihin, vaan heidän vaikutusvaltaansa käytettiin päätöksissä jotka koskivat maanviljelyä, rituaaleja, vankien kohtaloa ja yleisiä naisten asioita. Tämän lisäksi johtavalla naisella oli oikeus vaikuttaa sotapäällikön suunnittelemiin hyökkäyksiin vihollista vastaan. Joissakin kylissä naiset saattoivat toimia päällikön veroisessa asemassa.


title: Shawneet

text: Shawneiden talous ei riippunut vain maanviljelystä ja metsästyksestä, vaan myös kaupankäynnistä, joka 1700-luvulla kohosi merkittävään asemaan Ohion rajaseuduilla. Valkoiset kauppiaat vaativat tuotteidensa vastineeksi nahkoja, jotka kävivät yleisestä valuutasta rahan korvikkeena. Kysyttyjä artikkeleita olivat majavakannan hiipuessa karhuntaljat, ketun-, saukon- ja piisaminnahat. Eurooppalaisen antoivat vastineeksi teräskirveitä, puukkoja, ammuksia, aseita ja villahuopia sekä erilaisia vaatteita. Kaupankäynnin vaikutuksen seuraukset näkyivät kaukana Euroopassa turkishattujen ja nahkavaatteiden noustessa muoti-ilmiöksi.


title: Shawneet

text: Shawneet uskoivat yliluonnolliseen voimaan, jota he kutsuivat nimellä "Moneto". Tämän jumalan alapuolella oli muita jumalia, joista tärkeimmät olivat naisjumala "Kokomthena" (Isoäiti) ja hänen ja hänen tyttärenpoikansa "Peputchichki" (Pilvinen Poika).


title: Shawneet

text: Shawneiden henkiseen elämään kuuluivat myös uskonnolliset salaseurat, joista naamioseura "Monnetoo" muistutti piirteiltään irokeesien ”Valekasvoja”. Myös taikuuteen ja kannibaalisiin sotamenoihin keskittyneistä seuroista on joitakin mainintoja. 1700-luvulla jokaisella shawneiden viidellä alaheimolla oli oma erillinen pyhä käärönsä "mishaami", jonka uskottiin tuovan yhteisölle onnea ja menestyksestä. Jokaisella yksilöllä oli myös oma suojeluhenkensä, joka shawneiden keskuudessa tunnettiin nimellä "O-pawawka".


title: Shawneet

text: Rituaalikauden aloitti ennen kylvöä järjestetty keväinen leipätanssi, jota seurasivat keskikesän Vihreän maissin tanssi ja elokuinen kuolleitten pidot. Seremoniakauden päätteeksi juhlittiin syksyistä leipätanssia, jossa kiitettiin jumalia sadosta ja rukoiltiin menestystä alkavalle talven metsästyskaudelle.


title: Sterling

text: Sterling voi tarkoittaa jotain seuraavista:


title: Jukka Ranta (matemaatikko)

text: Matemaatikko, FT Jukka Ranta on toiminut Helsingin yliopiston lehtorina. Hänen biometrian alaan luettu tohtorinväitöskirjansa vuodelta 2001 käsitteli meningokokki-infektioiden ilmaantuvuutta, poliota, tyypin I diabetesta ja Bayesmallinnusta. Ranta on perehtynyt riskianalyysiin, ja hän luennoi muun muassa Bayes-menetelmien sovellutuksista. Ranta on toiminut myös Maa- ja metsätalousministeriön alaisen Eläinlääkintä- ja elintarviketutkimuslaitoksen (EELA) tutkijana, sittemmin Elintarviketurvallisuusviraston (Evira)n tutkijana, jossa tehtävässä hän arvioi mm. salmonellatartuntojen mahdollisuutta Suomessa, kvantitatiivisia riskinarviointimenetelmiä kehittäen.


title: Jukka Ranta (matemaatikko)

text: Ranta valmistui Kaurialan lukiosta, Hämeenlinnasta.


title: Amerikankarvatonterrieri

text: Amerikankarvatonterrieri on energinen ja valpas koira, jonka älykkyys ja uteliaisuus tekevät siitä helpon koulutettavan. Suomen Kennelliitto tunnusti rodun vuonna 2016.


title: Amerikankarvatonterrieri

text: Amerikankarvatonterrierin esi-isät rottaterrierit (nykyinen amerikanrottaterrieri) on jalostettu metsästystä ja pikkujyrsijöiden torjuntaa ajatellen, mutta amerikankarvatonterrierin karvattomuus tekee siitä melko sopimattoman metsästystarkoitukseen. Kuitenkin sillä on edelleen melko vahva metsästysvietti. Saalistusviettiä voi käyttää hyväksi harrastuksissa, mm. agilityssä ja viehejuoksussa.


title: Amerikankarvatonterrieri

text: Amerikankarvatonterrieri on poikkeuksellisen ystävällinen kumppani, joka tulee hyvin toimeen lasten, toisten koirien ja jopa kissojen kanssa. Pennun riittävää sosiaalistamista ja nuoren aikuisen kouluttamisen tärkeyttä ei kuitenkaan tule koskaan riittävästi korostettua. Amerikankarvatonterrierit nauttivat ihmisen seurasta ja osallistuvat mielellään ihmiskumppaneidensa kaikkiin toimiin. Älykkäänä koirana amerikankarvatonterrieri kipuaa kuitenkin helposti koko perheen johtohahmoksi, mikä aiheuttaa harmia niin koiralle kuin muille perheenjäsenillekin. Ihmisen johtajuus rauhoittaa koiraa ja varmistaa koiran ja koko perheen onnellisuuden.


title: Amerikankarvatonterrieri

text: Karvattomana rotuna erityisesti vaaleat amerikankarvatonterrierit vaativat kesällä suojaa auringolta - eli aurinkosuojavoidetta tai ehkä vielä suositeltavammin T-paita suojaamaan palamiselta aurinkoisilla kesäkeleillä. Talvella amerikankarvatonterrieri puetaan lenkeillä lämpöiseen haalariin; nopeat pissatuslenkit hoituvat ilman pukemistakin.


title: Amerikankarvatonterrieri

text: Karvattomuus on luonnollinen mutaatio koirakannoissa. Useissa eri roduissa tavataan karvattomia yksilöitä. Perunkarvatonkoira samoin kuin meksikonkarvatonkoira ovat säilyneet vuosituhansia karvattominakin - eli kyseessä ei ole kannan degeneroituminen.


title: Amerikankarvatonterrieri

text: Amerikankarvatonterrierejä on myös karvallisia. Vuoteen 2014 on sallittu AHT:n ja amerikanrottaterrierin risteyttäminen, mikä on erittäin tärkeää geenipohjan monimuotoisuuden säilyttämiseksi. Karvalliset AHT:t ovat kannalle erittäin arvokkaita. AHT:n karvattomuus periytyy resessiivisesti eli kummankin vanhemmista on kannettava karvattomuusgeeniä, ja sellaisen alleelin on ohjauduttava pennulle, jotta se syntyy karvattomana. Kahden karvattoman vanhemman jälkeläiset ovat aina karvattomia.


title: Amerikankarvatonterrieri

text: Karvaton amerikankarvatonterrieri soveltuu useille koira-allergisille, koska koiran ihosta irtoava hilse ei pakkaannu karvaan ja pöllähtele sieltä ajoittain. Allergiset perheet pesevät koiran max 2-3 kertaa viikossa ja myös rasvaavat sen. Tosin AHT:n iho on luonnostaankin kosteampi/rasvaisempi kuin muiden karvattomien rotujen. Usein pesemistä voidaan vähtiellen vähentääkin, koska allergisissa ihmisissä useimmiten tapahtuu siedättymistä.


title: Yoshiko Arai

text: Yoshiko Arai (s. 27. huhtikuuta 1949 Kitakyūshū, Japani) on japanilaissyntyinen viulisti. Hän opiskeli Pariisin konservatoriossa ja muutti Suomeen 1969. Arai on Kuhmon kamarimusiikkijuhlien ja Jean Sibelius -kvartetin perustajajäsen. Hän opetti Sibelius-Akatemiassa vuosina 1984–1992. Hän on levyttänyt paljon varsinkin Sibeliuksen musiikkia.


title: Yoshiko Arai

text: Yoshiko Arai on etniseltä taustaltaan japaninkorealainen. Hänen puolisonsa on sellotaiteilija Seppo Kimanen.


title: Juhani Arajärvi

text: Juhani Arajärvi (vuoteen 1906 Alin, 25. heinäkuuta 1867 Urjala – 13. marraskuuta 1941 Helsinki) oli suomalainen pankinjohtaja, poliitikko ja ministeri.


title: Juhani Arajärvi

text: Juhani Arajärven vanhemmat olivat työnjohtaja Johan Kristian Alin ja Regina Eerola. Hän pääsi ylioppilaaksi 1888 Hämeenlinnan lyseosta ja valmistui Helsingin yliopistosta filosofian kandidaatiksi 1891 ja filosofian maisteriksi 1894 suorittaen myös teologian opintoja.


title: Juhani Arajärvi

text: Arajärvi oli Viipuri-lehden päätoimittajana 1894–1896, Kymenlaakson kansanopiston johtajana 1896–1903 ja sen jälkeen Kansallis-Osake-Pankin konttorinjohtajana Kotkassa 1903–1906 ja Tampereella 1906–1918 ja viimeksi pankin johtokunnan jäsenenä Helsingissä 1918–1939.


title: Juhani Arajärvi

text: Arajärvi oli porvarissäädyn edustaja säätyvaltiopäivillä 1904–1905 Suomalaisen puolueen ja Kokoomuksen kansanedustaja 1907–1914, 1917–1918 ja 1919–1922 sekä valtiovaraintoimituskunnan päällikkö (eli valtiovarainministeri) Svinhufvudin I ja Paasikiven I hallituksissa eli senaateissa 1917–1918. Kaikkiaan Arajärvi toimi senaattorina (ministerinä) 366 päivää. Arajärvi on yksi Suomen itsenäisyysjulistuksen allekirjoittajista. Hän ajoi läpi kaupan jolla Suomen valtio osti lokakuussa 1918 61,1 % norjalaisomistuksessa olleen "Aktiebolaget W. Gutzeit & Co" :n (myöhemmin Enso-Gutzeit Oy) osakkeista. Arajärvelle myönnettiin ministerin arvonimi 1918.


title: Juhani Arajärvi

text: Arajärvi toimi myös maanviljelijänä Vihdin Olkkalassa omistaen siellä 1929–1938 ja 1940–1941 600 hehtaarin kokoisen Kourlan kartanon. Hän oli mukana useissa asuinpaikkakuntiensa kotiseutuhenkisissä hankkeissa, muun muassa perustamassa kansanopistoa Kymenlaaksoon. Sukujuuriltaan hän oli hämäläistä sukua Urjalan ja Akaan seudulta. Arajärven isä oli Urjalan Honkolan kartanon työnjohtaja ja puoliso vuodesta 1896 Sofie Fredrique Charpentier, jonka vanhemmat olivat kapteeni Carl Axel Theodor Charpentier ja Marie Constance Forstén. Pariskunnan vuonna 1917 syntynyt poika reservin kornetti Matti Risto Juhaninpoika Arajärvi kaatui Talvisodassa maaliskuussa 1940. Juhani Arajärven kuoltua Kourlan kartanon omisti hänen nuorin tyttärensä Eeva Arajärvi (s. 1920) joka oli naimisissa varatuomari Kaarlo Tuurnan kanssa.


title: Mike Hailwood

text: Stanley Michael Bailey ”Mike 'The Bike'” Hailwood (2. huhtikuuta 1940 Great Milton, Englanti, Iso-Britannia – 23. maaliskuuta 1981 Tanworth-in-Arden, Englanti, Iso-Britannia) oli brittiläinen ratamoottoripyöräilijä ja Formula 1-kuljettaja. RR-sarjoissa hän oli kaikkien aikojen parhaimpia kuljettajia, mutta F1-sarjassa keskivertoluokkaa. Hailwood kuoli auto-onnettomuudessa, Englannissa vuonna 1981. Moottoripyörämenestyksen ansiosta hänen lempinimensä oli "Mike the Bike" eli Pyörä-Mike.


title: Mike Hailwood

text:
Hailwood debytoi moottoripyöräkilpailuissa jo 17-vuotiaana, vuonna 1957. Hän lähti samana talvena Etelä-Afrikkaan harjoittelemaan ja kehittämään kykyjään. Seuraavana vuonna hän taisteli kaikkien ratamoottoripyöräilyn senhetkisten luokkien (500-, 350-, 250- ja 125-kuutioisten) Britannian-mestaruuksista ja voitti niistä peräti kolme. Samana vuonna hänet palkittiin Pinhard Prize -palkinnolla saavutuksistaan sarjassa alle 21-vuotiaana. Hän osallistui myös ensimmäiseen maailmanmestaruustason kilpailuunsa, Mansaaren TT-ajojen 250-kuutioisten luokkaan. Vuotta myöhemmin hän sai alleen paremman pyörän, jolla hän voitti kaikki neljä luokkaa Britannian mestaruussarjassa.
Vuonna 1961 Hailwood kilpaili pääasiassa yksityisellä Hondallaan. Saman vuoden Mansaaren TT-ajoihin hän lähti tavoitteenaan voittaa 500-, 350-, 250- ja 125-luokkien kilpailut. Hän voitti niistä kolme, mutta joutui keskeyttämään 350-kuutioisissa, joissa Phil Read otti ensimmäisen MM-voittonsa. Kauden jälkeen Hailwood voitti 250-kuutioisten maailmanmestaruuden, hopeaa 500-kuutioisissa ja oli 125-kuutioisissa kuudes. Kauden jälkeen hän siirtyi MV Agustan tehdastiimiin.


title: Mike Hailwood

text:
Kaudella 1962 Hailwood ajoi jälleen neljässä suurimmassa luokassa (50cc oli tullut mukaan MM-sarjaan). Maailmanmestaruus tuli tällä kertaa 500-kuutioisissa ja pronssia 350-kuutioisissa, jotka molemmat hän ajoi tehtaan Agustalla. Kahden muun luokan sijoitukset jäivät heikommiksi – hän ajoi ne yksityispyörillä. 250-kuutioisten 11. tila tuli MZ:llä ja 125-kuutioisten viides tila EMC:llä.
Seuraavalla kaudella hän uusi mestaruutensa 500-kuutioisissa. Tällä kertaa 350-kuutioisissa tuli hopeaa. 250-kuutioisissa hän tuli kahdeksanneksi. 1964 Hailwood voitti 500-kuutioisten mestaruuden kolmannen kerran peräkkäin. 350-kuutioisissa tuli neljäs sija.


title: Mike Hailwood

text: Kaudeksi 1965, Hailwood sai tallikaverikseen nuoren ja nopean italialaisen Giacomo Agostinin. ”Ago” ajoi hopealle sekä 500- että 350-kuutioisissa. Hailwood voitti 500-kuutioisten mestaruuden neljännen kerran, ja otti pronssia 350-kuutioisissa. Kauden jälkeen Hailwood kuitenkin jätti MV Agustan ja siirtyi Hondan tehdastalliin.


title: Mike Hailwood

text:
Hailwoodin vuodet Hondalla alkoivat hyvin. Hän voitti 350- ja 250-kuutioisten maailmanmestaruudet ja otti hopeaa 500-kuutioisissa, jonka mestaruuden vei ex-tallikaveri Agostini. Kauden aikana Hailwood voitti kaikki luokat mukaan lukien yhteensä 19 MM-osakilpailua, mikä on, ja pysyy lajin ennätyksenä kenties ikuisesti. Seuraava kausi oli kuin uusinta edelliskaudesta – mestaruus 350- ja 250-kuutioisissa ja hopeaa 500-kuutioisissa. Kun Honda kauden jälkeen vetäytyi tehdastallina MM-sarjasta, Hailwood päätti lopettaa uransa. Honda kuitenkin lupasi Hailwoodille 50 000 punnan rahoituksen, jottei tämä kilpailisi muissa talleissa.
Lopetettuaan 10 vuotta kestäneen moottoripyöräuransa vasta 27-vuotiaana, Hailwood oli kaikkien aikojen menestynein ratamoottoripyöräilijä. Hänellä oli yhdeksän maailmanmestarutta, 76 MM-osakilpailuvoittoa ja 14 ykkössijaa Mansaaren TT-ajoissa, sekä useita Britannian mestaruuksia. Hailwoodin lopetettua uransa, hänen entinen tallitoverinsa Agostini nousi lajin yksinvaltiaaksi ja nousi muutamaa vuotta myöhemmin kaikkien aikojen menestyneimmäksi ratamoottoripyöräilijäksi.


title: Mike Hailwood

text:
Hailwood kilpaili Formula 1 -sarjassa ensimmäistä kertaa 1960-luvun puolivälissä Lolan ja Lotuksen autoilla heikohkoin tuloksin. Hän ajoi myös sarjan ulkopuolisissa kilpailuissa. Vuonna 1971 hän teki paluun sarjaan Surteesin tallissa ja saavutti kauden parhaan tuloksensa Italian GP:ssä sijoittumalla neljänneksi. Hän jatkoi tallissa seuraavalla kaudella ajaen samalla Formula 2 -sarjassa, jossa hän voitti mestaruuden vuonna 1972. Formula 1:sten osalta kauteen sisältyi monta keskeytystä, mutta hän sijoittui kilpailuissa neljästi kuuden parhaan joukkoon.
Vuosi 1973 sisälsi edellisen kauden tavoin tekniikkamurheita. Kauden aikana Hailwood tuli kuuluisaksi siitä, kun hän pelasti Clay Regazzonin palavasta autosta Etelä-Afrikan GP:ssä. Sankariteosta hänet palkittiin Yrjön ristillä (engl. George Medal). Kaudeksi 1974 hän siirtyi ajamaan McLarenia, jolla saavutti parhaimmillaan 3. sijan Etelä-Afrikan GP:ssä. Hailwood loukkaantui Saksan GP:ssä ja murtuneiden jalkojen vuoksi hän joutui lopettamaan kilpa-ajamisen.


title: Mike Hailwood

text: Hailwood ajoi Le Mansin 24 tunnin ajoja vuosina 1969-1970 sekä 1973-74, joissa sijoittui parhaimmillaan toiseksi vuonna 1969. Hän oli kolmen parhaan joukossa Britannian Formula 5000 -sarjassa vuosina 1969 ja 1971 sekä Tasman -sarjassa vuonna 1972. Hän palasi kilpailemaan moottoripyöräkisoihin 38-vuotiaana vuonna 1978 ja lopetti muutamaa vuotta myöhemmin. Hän voitti Isle of Man -kisan kumpanakin vuonna.


title: Mike Hailwood

text: Hailwood menehtyi vuonna 1981 ajaessaan ravintolaillallisen jälkeen kotiin, kun edessä ajanut kuorma-auto teki äkkikäännöksen ja Hailwoodin auto osui siihen. Myös Hailwoodin 9-vuotias tytär menehtyi onnettomuudessa. Tuhansia ihmisiä kerääntyi hänelle järjestettyihin hautajaisiin ja häntä kuvailtiin seuraavan ilmauksen mukaisesti: ""Hän oli vaatimaton ja ujo persoona, jolla oli ymmärrystä hauskanpidosta. Hän vihasi hälinää ja ansaitsematonta huomiota, mutta tuhannet fanit ympäri maailmaa kunnioittivat häntä sankarina.""


title: Jesús Ángel García

text: Jesús Ángel García Bragado (s. 17. lokakuuta 1969 Madrid, Espanja) on espanjalainen kävelijä.


title: Jesús Ángel García

text: Suurimpiin saavutuksiinsa García on yltänyt 50 kilometrin matkalla. Vuonna 1993 hän voitti matkalla maailmanmestaruuden Stuttgartin MM-kisoissa ja oli maailmancupin kisassa toinen. 1994 Helsingin EM-kisoissa hän oli matkalla neljäs ja 1995 Göteborgin MM-kisoissa viides. Samana vuonna hän oli toisen kerran peräkkäin maailmancupissa toinen. Vuonna 1997 hän voitti maailmancupin ja sijoittui hopealle Ateenan MM-kisoissa.


title: Jesús Ángel García

text: Vuoden 1999 maailmancupissa García oli neljäs ja vuoden 2000 Sydneyn olympialaisissa 12:s. Vuonna 2001 hän voitti Euroopan cupin ja saavutti hopeaa Edmontonin MM-kilpailuista. Vuoden 2002 Münchenin EM-kisoissa hän käveli pronssille ja oli kuudes 2003 Pariisin MM-kisoissa. Vuonna 2004 hän käveli maailmancupissa kuudenneksi ja Ateenan olympialaisissa viidenneksi. Vuonna 2006 hän oli maailmancupissa kuudes ja voitti joukkuekilpailun. Göteborgin EM-kisoista hän saavutti hopeaa. Pekingin olympialaisissa 2008 hän käveli neljänneksi. Berliinin MM-kilpailuissa 2009 hän käveli alun perin kolmanneksi ajalla 3.41.37, mutta nousi vuonna 2016 hopealle kun alkuperäinen voittaja Sergei Kirdjapkin hylättiin dopingin takia. Maailmancupissa 2010 García sijoittui viidenneksi. Barcelonan EM-kilpailuissa 2010 hän käveli viidenneksi ajalla 3.47.56. Hän sijoittui 2012 neljänneksi maailmancupissa ja 19:nneksi Lontoon olympialaisissa. Hän sijoittui 12:nneksi Moskovan MM-kilpailuissa 2013, kahdeksanneksi Zürichin EM-kilpailuissa 2014 ja yhdeksänneksi Pekingin MM-kilpailuissa 2015.


title: Jesús Ángel García

text: Espanjan mestaruuden hän on voittanut 50 kilometrin matkalla vuosina 1997, 2000, 2007 ja 2012.


title: Aomori

text: Aomori () on Japanin Aomorin prefektuurin pääkaupunki, joka sijaitsee Honshūn saaren pohjoiskärjessä vastapäätä Hokkaidōta. Aomorin kaupungista on Seikan-tunnelin kautta yhteys Hokkaidōlle. Ennen tunnelia Hokkaidōlle kuljettiin Aomorin sataman kautta junalautoilla, jotka toimittivat suurimman osan Hokkaidōn rahdista ja matkustajista.


title: Aomori

text: Kaupunki perustettiin virallisesti 1. huhtikuuta 1898, mutta samalla paikalla on ollut satama ja asutusta jo vuodesta 1612, Edo-kauden alusta. Kaupunki laajeni 1. huhtikuuta 2005, kun Namiokan kaupunki liitettiin siihen. Aomori on valittu yhdeksi Japanin ydinkaupungeista.


title: Aomori

text: Alueella on paljon Jōmon-kauden jäännöksiä, joista kuuluisin on Sannai-Maruyaman muinaisjäännös lounaaseen kaupungin keskustasta.


title: Aomori

text: Ennen Edo-kautta alueella sijaitsi pieni Utōn kalastajakylä. Moriyama Yashichirō asutti Aomorin vuonna 1612 daimio Tsugaru Nobuhiran pyynnöstä. Edo-kaudella Aomori toimi Tsugarun "hanin" pääkaupungin, Hirosakin satamana ja kauppakeskuksena.


title: Aomori

text: Meiji-restauraatiossa Tsugarun han lakkautettiin ja sen tilalle muodostettiin Hirosakin prefektuuri vuonna 1871. Prefektuurin pääkaupunki muutettiin kuitenkin pian Hirosakista Aomoriin ja prefektuurin nimi muutettiin Aomorin prefektuuriksi.


title: Aomori

text: Keisarillisen Japanin armeijan 5. jalkaväkirykmentti oli sijoitettuna Aomoriin vuoteen 1896, jolloin sen tilalle tuli 8. jalkaväkidivisioona.


title: Aomori

text: Vuonna 1902 yli 200 sotilasta kuoli sotilasharjoituksessa heidän yrittäessään ylittää Hakkōdan vuoria. Harjoitus oli osa valmisteluja Venäjän–Japanin sotaa varten ja kokeilu äärimmäisissä talvioloissa. Epäonnistumisen syiksi on sanottu ongelmia harjoituksen valmisteluissa, organisoinnissa ja johdossa.


title: Aomori

text: Aomorin nimittäminen prefektuurin pääkaupungiksi kiihdytti kaupungin kasvua. Seikan-lautta oli Hokkaidōn ja Honshūn pääasiallinen yhteys vuodesta 1908 vuoteen 1988, jolloin Seikan-tunneli rakennettiin. Aomorin ja Tokion välille rakennettiin kaksi junalinjaa, Ōun päärata ja Tōhokun päärata.


title: Aomori

text: Kaupunki kärsi laajoja vahinkoja vuonna 1945 yhdysvaltalaisten pommituksissa.


title: Aomori

text: Lumi ja kylmä ilma ovat ominaisia Aomorille, ja niistä kaupunki on hyvin tunnettu Japanissa. Kaupungin talvisia lumisateita sanotaan kovimmiksi koko Japanissa. Aomorissa sataa vuosittain keskimäärin 669 cm lunta. Esimerkiksi kaupungin lumipeitteen paksuuden ennätys on 196 cm vuodelta 1981. Vastaavasti Sapporon ennätys on vain 164 cm vuodelta 1939, vaikka se sijaitseekin pohjoisempana. Syynä poikkeukselliseen lumen määrään ovat useat eri tuulet, jotka törmäävät kaupungin ympärillä ja pakottavat ilman nousemaan ja viilenemään, mikä johtaa sateisiin.


title: Aomori

text: Kesäisin idästä usein puhaltaa viileä tuuli nimeltään "Yamase", joka usein johtaa viileään paikallisilmastoon ja huonoihin satoihin. Samoin vuoristoisemmilla alueilla on usein hyvin sumuista, minkä takia lentoja Aomorin lentoasemalle joudutaan usein perumaan.


title: Aomori

text: Aomorin kansainvälinen lentoasema on perustettu vuonna 1964 ja sijaitsee noin 30 minuutin ajomatkan päässä kaupungista. Lentoasemalta on useita lentoyhteyksiä pääasiassa Japaniin. Kesäisin Dalavia Far East Airways lentää Aomorista Venäjälle.


title: Aomori

text: Aomorin rautatieasema sijaitsee kaupungin keskustassa, lähellä Aomorin satamaa. JR Higashi-Nihonin junalinjat Ōun päärata ja Tōhokun päärata päättyvät asemalle. JR Hokkaidōn junat kulkevat osittain Tōhokun pääradalla ja se omistaa myös Tsugaru kaikyō -linjan, joka kulkee Seikan-tunnelin kautta Hokkaidōhon.


title: Aomori

text: Aomori tarjoaa useita nähtävyyksiä kuten raunioita, museoita ja vuoria. Lisäki Hakkōdan vuoristo tarjoaa lenkkeily- ja ulkoilumaastoa sekä useita kuuluisia kylpylöitä.


title: Aomori

text: Aomori Nebuta on kuuluisa paikallinen festivaali, joka järjestetään vuosittain.


title: Aomori

text: Aomori järjesti kaksi kansainvälistä curling-tapahtumaa vuonna 2003, ja paikallinen naisten curlig-joukkue ”Team Aomori” edusti Japania vuoden 2006 talviolympialaisissa Torinossa, Italiassa. Vuonna 2007 Aomori järjesti naisten curlingin maailmanmestaruuskisat.


title: Aomori

text: Aomorilla on useita ystävyyskaupunkeja:Ystävyyskaupungit Japanissa:


title: Antropomorfismi

text: Antropomorfismi eli ihmisenkaltaistaminen on inhimillisten ominaisuuksien liittämistä muihin eläimiin, elottomiin esineisiin tai kuvitteellisiin kohteisiin. Ihmisenkaltaistaminen on yleistä monissa uskonnoissa. Henkilöitymä on jonkin asian kuvaaminen kuvitteellisella henkilöllä.


title: Antropomorfismi

text: Frans de Waal käyttää ilmiöstä nimitystä bambifiointi


title: Antropomorfismi

text: Esimerkkejä ihmisenkaltaistamisesta ovat esimerkiksi:Kognitiotieteen mukaan taipumus ihmisenkaltaistaa (antropomorfisoida) ilmiöitä on tiedostamaton, perintötekijöihin sisältyvä piirre. Ihminen on luonnostaan hyvin ihmiskeskeinen. Tämä johtuu siitä, että muinaiset ihmiset eivät olisi voineet selviytyä muuten kuin pienissä yhteisöissä. Toiset ihmiset ovat meille niin tärkeitä, että ajatteluumme liittyy lähes aina inhimillisiä haluja ja tavoitteita.


title: Antropomorfismi

text: Daniel C. Dennettin mielestä meillä on kolme perusasennetta: aineellinen asenne, suunnitteluasenne ja aikomusasenne. Aineellinen asenteemme käsittelee samoja asioita kuin fysiikka. Suunnitteluasenteessa käsittelemme olioita jotain tarkoitusta varten suunniteltuina. Aikomuksellisessa asenteessa olioilla on käsityksiä, toiveita ja toimintakykyä. Viimeksi mainitut asenteet ovat niin voimakkaita, että jopa pienet lapset voivat ajatella olevansa olemassa jotain tarkoitusta varten.


title: Antropomorfismi

text: Jean Piaget havaitsi, että 3–10 vuoden vanhoilla lapsilla esiintyi elottomien olioiden elollistamista eli animismia. Lapset saattoivat pitää luonnonesineitä myös keinotekoisina. Piaget havaitsi, että nämä ajattelutavat heikkenevät, kun lapsi aikuistuu.


title: Antropomorfismi

text: Uskonnot voidaan antropologien mielestä usein käsittää luonnon ihmisenkaltaistamiseksi. Muinaiskreikkalainen Ksenofanes sanoi:


title: Antropomorfismi

text: Tähän kehitykseen on muun muassa seuraavia syitä. Havaitseminen ja tunnistaminen ovat epävarmoja. Vuorovaikutus toisten ihmisten kanssa on tärkeää. Ihmisten käsittely on tärkeää. Ihmisten sulkeminen tapahtumien ulkopuolelle on vaikeaa. Ihmiset saattavat olla parhaimpia ystäviämme tai pahimpia vihollisiamme. On tärkeää, että kiinnitetään ensiksi huomio tärkeimpiin asioihin, ja muiden ihmisten tekemiset ovat usein asioista kaikkein tärkeimpiä. Ihmiset ovat oletusarvoisesti syyllisiä kaikkeen.


title: Antropomorfismi

text: Erilaisissa kaikkeudensyntytarinoissa, joita on ollut lähes kaikilla kansoilla, esiintyy ihmisten mutta myös muiden eläinten kaltaisia suunnittelijoita, joissa tuntematon on selitetty ”inhimillistämällä” se. Erään Amazonilla elävän heimon mukaan suunnittelija oli ensimmäinen ihminen itse, joka suunnitteli perheensä ja muut ihmiset. Useimmiten kaikkeus on luotu jostakin jo olemassa olevasta. Platon ja Aristoteles ajattelivat, että kaikkeus tehtiin olemassa olevasta aineesta. "Ensimmäisessä Mooseksen kirjassa" Jahve-jumala luo kaikkeuden tyhjästä. Näiden luomiskertomusten mukaan kaikella on jokin ihmistä hyödyttävä tarkoitus. Esimerkiksi Aristoteleen mielestä luonnossa ei tapahdu mitään ilman päämäärää. Vasta 1500-luvulla Francis Bacon kyseenalaisti tämän Euroopassa vallinneen ajatustavan. Kaksi vuosisataa myöhemmin David Hume katsoi, että sattuma voi pitkinä ajanjaksoina selittää suunnittelun harhan. Sata vuotta Humen jälkeen Charles Darwin selitti asian evoluutioteorialla.


title: Antropomorfismi

text: Esimerkiksi jotkut älykkään suunnittelun teorian kriitikot ovat esittäneet sitä yhdeksi ihmisenkaltaistamisen muodoksi. Ihmisenkaltaistaminen puolestaan on seurausta toisten ihmisten tärkeydestä ihmiselle. Vaikka ihmisenkaltaistaminen on harha, siihen liittyvä taktiikka ei sitä välttämättä ole. Epävarmuuden vallitessa on ensin kiinnitettävä huomio tärkeisiin asioihin kuten toisiin ihmisiin. Sigmund Freudin mukaan kaikki monimutkaisimmatkin uskonnot ovat peräisin luonnon inhimillistämisestä.


title: Dave Lombardo

text: David "Dave" Lombardo (s. 16. helmikuuta 1965 Havanna, Kuuba) on yhdysvaltalainen rumpali. Hän syntyi Kuubassa, mutta muutti kaksivuotiaana perheensä mukana Kaliforniaan. Lombardo toimi Slayer-yhtyeen rumpalina vuoteen 2013 asti.


title: Dave Lombardo

text: Lombardo oli perustamassa Slayer-yhtyettä 1980-luvulla Hän lähti yhtyeestä kesken kiertueen vuonna 1986, mutta palasi seuraavana vuonna takaisin. Lombardo ehti soittaa vähän aikaa Megadethin riveissä vuonna 1987 ennen paluuta Slayeriin. Lombardo jätti yhtyeen kuitenkin uudestaan vuonna 1992 livealbumi "Decade of Aggressionin" nauhoitusten jälkeen.


title: Dave Lombardo

text: Ollessaan poissa Slayeristä Lombardo soitti muun muassa Testamentissa, Grip Inc.issa, Fantômasissa ja esiintyi myös muutamalla suomalaisen Apocalyptica-yhtyeen albumilla.


title: Dave Lombardo

text: Vuonna 2001 Lombardo teki jälleen paluun Slayerin riveihin. "Christ Illusion", joka julkaistiin 8. elokuuta 2006, on Lombardon ensimmäinen Slayer-studioalbumi sitten vuoden 1990 "Seasons In The Abyssin".


title: Dave Lombardo

text: Dave Lombardo on naimisissa ja kahden pojan isä. Hän asuu vaimonsa Theresan ja perheensä kanssa Victorvillessä, Kaliforniassa.


title: Dave Lombardo

text: Slayerin ensimmäisellä albumilla "Show No Mercyllä" 18-vuotias Dave Lombardo käytti Taman aloittelijoille suunnattua perusrumpusettiä, Tama Swingstaria. Lombardo toimi Taman sponsoroimana artistina, jonka "Artstar Custom" -rumpusetti valmistettiin vain häntä varten. Nykyään Lombardo käyttää Tama Starclassic Bubinga rumpusettiä.


title: Dave Lombardo

text: Rummut:


title: Dave Lombardo

text: Symbaalit (Paiste):


title: Dave Lombardo

text: Varusteet:


title: Dave Lombardo

text: Kapulat:


title: Antonello da Messina

text: Antonello da Messina (1429 tai 1430 Messina – helmikuussa 1479 Messina) oli sisilialainen renessanssimaalari.


title: Antonello da Messina

text: Hän opiskeli Napolissa, ilmeisesti Colantonion oppilaana. Siellä hän näki Jan Van Eyckin maalauksen, ihaili sen uutta maalaustapaa ja elämäkertakirjuri Vasarin mukaan lähti Alankomaihin opiskelemaan lisää. Omassa työssään hän yhdisti italialaisen yksinkertaisuuden alankomaalaiseen yksityiskohtien runsauteen, ja vaikutti tuleviin maalareihin muun muassa Giovanni Bellinin tyyliin.


title: Eva Anttila

text: Eva Anttila (30. maaliskuuta 1894 Tampere – 1. elokuuta 1993 Espoo) oli taidemaalari ja tekstiilitaiteilija, yksi suomalaisen taideteollisuuden uranuurtajista. Hän opiskeli Ateneumissa taidemaalariksi, mutta keskittyi pian kuvakudoksiin ja kehitti niitä selvemmin maalaukselliseen suuntaan. Vuoden 1929 maailmannäyttelyssä Barcelonassa hän sai yhdessä Maija Kansasen kanssa Grand prix -palkinnon tekstiileistään. Hänet palkittiin vuonna 1961 Pro Finlandia -mitalilla ja nimettiin vuonna 1983 Vuoden tekstiilitaiteilijaksi.


title: Eva Anttila

text: Eva Anttilan isä oli suomentaja Werner Anttila ja äiti kirjailija Selma Anttila. Hänen veljensä Leo Anttila oli myös kirjailija. Anttilan ensimmäinen puoliso oli vuodet 1917–1918 taidemaalari Alexander Paischeff. Heidän tyttärensä Eila Pajastie toimi taidekriitikkona. Anttilan toinen aviomies oli vuodet 1921–1923 muotoilija Arttu Brummer.


title: Toivo Antila

text: Toivo Mikael Antila (29. elokuuta 1910 Laihia – 21. tammikuuta 1970 Kurikka) oli maalaisliiton kansanedustaja 1951–1970 ja Sukselaisen hallituksen II maatalousministeri 1959–1961.


title: Toivo Antila

text: Antila elätti itsensä maanviljelijänä Kurikassa 1945–1970. Hänen vanhempansa olivat maanviljelijä Emanuel Antila ja Hilma Elisabet Kuja-Lipasti. Vuonna 1939 Antila avioitui Helvi Eliina Latva-Kokon kanssa.


title: Toivo Antila

text: Presidentin valitsijamies Antila oli vuosina 1950, 1956, 1962 ja 1968. Antila toimi myös Kurikan kunnan- ja kauppalanvaltuuston puheenjohtajana ja kunnanhallituksen jäsenenä.


title: Teno

text: Teno voi viitata seuraaviin:


title: Jacques Lacan

text: Jacques-Marie-Émile Lacan (13. huhtikuuta 1901 Pariisi – 9. syyskuuta 1981 Pariisi) oli ranskalainen psykiatri ja psykoanalyytikko. Lacan on vaikuttanut psykoanalyysin kehitykseen, kirjallisuuden- ja taiteentutkimukseen sekä teologiaan.


title: Jacques Lacan

text: Jacques Lacan syntyi katoliseen perheeseen. Nuoruudessaan hän oli innostunut Baruch Spinozan ajattelusta. Vuonna 1932 hän julkaisi psykooseja käsittelevän väitöskirjansa "De la psychose paranoїaque dans ses rapports avec la personnalité". Lacanin koulutusanalyytikkona toimi egopsykologian merkkihahmo Rudolph Loewenstein. Vuonna 1966 julkaistiin Lacanin artikkelikokoelma "Écrits".


title: Jacques Lacan

text: Klassisen psykoanalyysin piirissä Lacaniin suhtaudutaan arvostelevasti, eikä häntä pidetä virallisen psykoanalyysin edustajana. Hänen suhteensa psykoanalyyttisiin järjestöihin oli mutkikas. Jacques Lacan ja Daniel Lagache erosivat vuonna 1952 Ranskan psykoanalyyttisesta yhdistyksestä ja muodostivat oman ryhmänsä, josta Lacan kuitenkin pian irtautui ja perusti ”Freudilaisen koulunsa” ("École Freudienne"). Lacania ei hyväksytty Kansainvälisen psykoanalyyttisen yhdistyksen IPV:n koulutusanalyytikoksi vuonna 1963, mikä aiheutti uuden välirikon. Pari vuotta myöhemmin lacanilaiset erotettiin IPV:n yhteydestä. Seuraava välirikko tapahtui vuonna 1969, kun muutamat lacanilaiset erosivat ”Freudilaisesta koulusta” ja perustivat ”Neljännen ryhmän”.


title: Jacques Lacan

text: Lacan säilyi kuolemaansa asti värikkäänä julkisuuden hahmona, ja hänellä on ollut tiettyä vaikutusta psykoanalyysin kehitykseen, vaikka hän asettuikin opillisesti kulkemaan omaa tietään – tunnuslauseena ”Takaisin Freudiin!”


title: Jacques Lacan

text: Lacanin ajattelun taustalta löytyy Ferdinand de Saussuren lingvistiikka. Lacan esittää, että ihmisen tiedostumaton on muodostunut kielen tavoin. Keskeisiä käsitteitä Lacanin ajattelussa ovat "reaalinen", "imaginaarinen" ja "symbolinen". Näillä hän korvaa Sigmund Freudin esittämän kolmijaon "id", "ego", "superego". Lacan on tunnettu esittämästään "peilivaiheteoriasta", jonka kokemusperäinen tausta on Henri Wallonin tutkimuksissa. Hänen mukaansa lapsen peilisuhde hoitajaan on myöhempien identifikaatioiden imaginaarinen perusta. Imaginaarisessa vaiheessa lapsi huomaa eronsa muihin.


title: Jacques Lacan

text: Lacanin mukaan "kastraatio" merkitsee "falloksesta" luopumista, mutta Lacan ei korosta Freudin alituisesti ylläpitämää viittausta miehen sukupuolielimeen. Näin ollen kastraatio on eräänlaista kaikkivoipuusharhasta luopumista. Juuri kielellisyys, tietoisuus ja kulttuuristuminen liittyvät Lacanin ajattelussa kiinteästi toisiinsa. Lacanin mukaan ihmisen olemista puhuvana olentona leimaa poissaolo. Tätä poissaoloa ratkaisten uskonnot, taiteet ja filosofiat toimivat symbolisessa rekisterissä vaalien ei-mitään omilla erityisillä tavoillaan.


title: Jacques Lacan

text: Yksi Lacanin merkittävimmistä käsitteitä on "objekti a" ("objet a" tai "objet petit a"). Objekti a on subjektin korvautuva halun kohde, joka sisältää kuitenkin aina jotain reaalista, mikä ei tule artikulointien piiriin. Käsitteen taustalta löytyy Freudin "das Ding", 'asia'.


title: Jacques Lacan

text: Lacanin praksis keskittyy pikemmin "toiseen" ("Autre" tai "grand Autre" tai "A") kuin ”minään” sikäli kuin sillä tarkoitetaan egoa. Hän on jyrkästi niin sanottua egopsykologiaa vastaan. Lacanin mukaan on eettisesti kyseenalaista asettaa terapian lähtökohdaksi ihmisen sopeutuminen ympäristöön. Ihmisen kysymys omasta identiteetistä on muovautunut useassa rekisterissä, jotka eroavat toisistaan olemuksellisesti.


title: Syðrugøta

text: Syðrugøta on kylä Färsaarilla. Se sijaitsee Eysturin kunnassa, Eysturoyn saaren lounaisosassa. Kylä asutettiin viikinkiajalla. Laulaja Eivør Pálsdóttir syntyi Syðrugøtassa.


title: Aktionin taistelu

text: Aktionin taistelu tai latinalaisessa muodossa Actiumin taistelu käytiin vuonna 31 eaa. lähellä Aktionia Kreikassa. Marcus Agrippan johtamat Octavianuksen joukot murskasivat Marcus Antoniuksen ja Kleopatra VII:n vastarinnan. Antonius ja Kleopatra pakenivat Egyptiin, jossa he tekivät lopulta itsemurhan.


title: Aktionin taistelu

text: Taistelun myötä Octavianus eli Augustus varmisti ylivaltansa valtakunnassa. Augustus laski virkakautensa keisarina alkaneen Aktionin taistelusta. Taistelua pidetäänkin usein Rooman tasavallan loppuna ja keisarikunnan alkuna.


title: Aktionin taistelu

text: Julius Caesarin murhan jälkeen Caesarin perillinen Octavianus, Marcus Antonius ja Lepidus liittoutuivat ja muodostivat toisen triumviraatin. Seuranneessa sodassa vuonna 42 eaa. triumvirit kukistivat Caesarin murhaajat Gaius Cassius Longinuksen ja Marcus Junius Brutuksen. Tämän jälkeen he jakoivat Rooman valtakunnan keskenään. Antonius sai valtakunnan itäosan, Octavianus länsiosan. Lepidukselle jäi lopulta vain Africa.


title: Aktionin taistelu

text: Samalla kun Antonius järjesti valtakunnan hallintoa idässä, Octavianus kukisti Sisiliaa hallinneen Sextus Pompeiuksen ja riisti Lepidukselta tällä vielä jäljellä olevat legioonat ja alueet.


title: Aktionin taistelu

text: Antoniuksen aika idässä kului sotaretkillä ja Kleopatran kanssa kuherrellessa. Samaan aikaan Octavianus vahvisti lännessä valtaansa, levitti propagandaa ja kokosi liittolaisia. Augustus vihjaili, että Antoniuksen pitkä aika itämailla eksoottisen kuningattaren pauloissa oli muuttamassa häntä vähemmän roomalaiseksi.


title: Aktionin taistelu

text: Vuoden 33 eaa. lopussa triumvirien toinen viisivuotiskausi loppui. Tällä kertaa Octavianuksen ja Antoniuksen kauden jatkamisesta ei kuitenkaan ollut puhettakaan. Vuoden 34 eaa. alussa konsuleiksi nousivat Antoniuksen vankat kannattajat Gaius Sosius ja Domitius Ahenobarbus. Sosius hyökkäsi heti julkisesti Octavianusta vastaan. Octavianus itse ei ollut Roomassa, mutta palasi pian ja saapui senaatin istuntoon henkivartijoidensa kanssa. Senaatin istunnon aikana hän istui konsulien keskellä, vaikkei hänellä tällaista oikeutta ollutkaan. Konsulit pelästyivät ja pakenivat Antoniuksen luokse. Heidän mukanaan seurasi useita, jopa satoja, senaattoreita. Antonius muodosti heistä oman "vastasenaatin".


title: Aktionin taistelu

text: Vuonna 32 eaa. Antonius saapui joukkoineen Kreikkaan. Antoniuksen armeijaan kuului ehkä 100 000 sotilasta ja hänen laivastoonsa 500 sotalaivaa ja 300 kuljetusalusta. Alkukesästä Antonius ilmoitti eroavansa Octaviasta, joka oli asunut Roomassa. Octavianus oli käyttänyt hyväkseen Antoniuksen ja Kleopatran suhdetta propagandassaan. Octavianus maalasi tulevaa sotaa eräänlaisena ristiretkenä itää vastaan. Idässä oli myös monia jotka halusivat kostaa Roomalle vanhat kaunat. Yllättävä käänne sattui kun entinen konsuli Plancus ja tämän veljenpoika Titius loikkasivat Octavianuksen puolelle. Plancus piti senaatissa Antoniusta pilkkaavan puheen, mutta tämä ei saanut suurempaa vaikutusta. Plancus kertoi tämän jälkeen Octavianukselle että Antonius oli jättänyt testamenttinsa vestaalien huostaan. Elossa olevan henkilön testamentin avaaminen oli laiton teko, mutta Octavianus sai kuitenkin testamentin käsiinsä. Testamentin sisältö oli ennen näkemätöntä. Antonius tuli haudata Aleksandriaan, Julius Caesarin ja Kleopatran äpäräpoika Kaisarion tuli julistaa Caesarin pojaksi, Kleopatran lapsille tuli jakaa suunnattomia rahalahjoja. Testamentin sisältö sopi Octianuksen propagandaan täydellisesti. Epäillään että Octavianus olisi itse kirjoittanut osan testamentin sisällöstä.


title: Aktionin taistelu

text: Triumvirien kauden loputtua Octavianuksen laillinen asema oli epävarma. Vuoden 32 eaa. kesällä Octavianus järjesti niin että Rooman kansalaiset vannoivat hänelle uskollisuusvalan. Lähin vastine tällaiselle valalle oli vala jonka sotilaat vannoivat sotapäällikölleen. Valan vannominen ei luultavasti ollut täysin vapaaehtoista, ainoastaan Antoniuksen entisten veteraanien koloniat säästyivät.


title: Aktionin taistelu

text: Vuoden 32 eaa. kesällä Octavianus oli saanut valmistelunsa valmiiksi. Octavianus julisti sodan Kleopatralle. Antoniukselta riistettiin seuraavan vuoden konsulinvirka, mutta häntä ei vielä julistettu valtakunnan viholliseksi. Seuraavana talvena Antoniuksen joukot pysyivät Kreikassa. Hänen päälaivastonsa odotti Aktionin satamassa. Sopivia satamia joiden kautta Octavianus voisi hyökätä Kreikkaan oli kuitenkin koko länsirannikon alueella. Antonius sijoitti kaikkiin satamiin pieniä laivastoja. Anonius ei ollut pystynyt rekrytoimaan Italiassa, mutta oli koonnut 100 000 sotilasta itäisistä provinsseista. Octavianuksen armeija koostui noin 80 000 sotilaasta. Antoniuksen laivasto oli myös ylivoimainen ja hänen laivansa olivat isompia kun Octavianuksen, mikä oli tärkeä tekijä tuon ajan meritaisteluissa. Antoniuksella oli myös enemmän varoja käytössään kun Octavianuksella. Antoniuksella oli myös ollut paljon enemmän menestystä sotapäällikkönä Octavianukseen verrattuna, vaikka Illyrian sota olikin parantanut Octavianuksen mainetta sotapäällikkönä.


title: Aktionin taistelu

text: Antonius ja Kleopatra kokosivat armeijan ja laivaston, joka purjehti Kreikkaan talveksi 32–31 eaa. Keväällä Octavianus ylitti Adrianmeren Agrippan kanssa ja kohtasi vihollisen saman kokoisen armeijan Aktionissa 2. syyskuuta 31 eaa. Agrippa esti Antoniuksen laivaston liikkeet ja Octavianus katkaisi armeijan huoltoyhteydet maalla. Kun Antonius käsitti, että hän häviäisi tulevan taistelun, hän käski laivastonsa murtautua saarrostuksesta ja armeijansa vetäytyä. Vain muutama laiva pääsi läpi, joukossa Antoniuksen ja Kleopatran laiva. Suurin osa heidän armeijastaan ja laivastostaan joutui antautumaan taistelun jälkeen.


title: Aktionin taistelu

text: Taistelun jälkeen Antonius pakeni Egyptiin. Octavianus seurasi ja toisen taistelutappion jälkeen Antonius teki itsemurhan. Myös Kleopatra riisti hengen itseltään (legendan mukaan antamalla käärmeen purra itseään) kuultuaan, että Octavianus aikoi esitellä kuningatarta triumfissa palattuaan Roomaan. Kleopatran ja Caesarin poika Caesarion murhattiin.


title: Aktionin taistelu

text: Antoniuksen ja Kleopatran tappion jälkeen vuonna 30 eaa. Octavianuksen asema koko valtakunnan hallitsijana oli taattu. Octavianus hajotti henkilökohtaiset legioonansa ja valitutti itsensä Roomassa konsuliksi. Taistelussa saamansa voiton kunniaksi hän perusti taistelupaikan lähelle Nikopoliin kaupungin (”Voiton kaupunki”).


title: Vaaran vuodet

text: Vaaran vuodet -nimitystä on käytetty Suomessa toisen maailmansodan jälkeisestä epävarmasta ajanjaksosta, jolloin Suomen pelättiin muuttuvan kommunistiseksi valtioksi joko Neuvostoliiton miehityksen tai kommunistien vallankaappauksen kautta. Pelkoa aiheuttivat tuolloin monet välirauhan ehdot sekä sisä- ja ulkopolitiikan tapahtumat. Uhka liittyi kylmän sodan alkuvaiheeseen, jolloin Neuvostoliitto tiivisti otetta etupiiristään ja kommunistiset puolueet nousivat yksinvaltaan muissa Itä-Euroopan maissa. Jatkosodan päättymisestä 1944 alkaneiden vaaran vuosien on katsottu jatkuneen vielä vuonna 1947 solmitun lopullisen rauhansopimuksen ja sitä seuranneen valvontakomission maasta lähdön jälkeen ja päättyneen 1948 tai 1949.


title: Vaaran vuodet

text: Antikommunistista näkemystä edustava termi "Vaaran vuodet" sai alkunsa Lauri Hyvämäen vuonna 1954 julkaisemasta kirjasta "Vaaran vuodet 1944-1948".


title: Vaaran vuodet

text: Jatkosodan jälkeen Suomeen asettui Moskovan välirauhan ehtojen mukaisesti pääasiassa Neuvostoliiton nimeämä Liittoutuneiden valvontakomissio valvomaan rauhanehtojen toteutusta. Sen johtoon tuli Andrei Ždanov. Rauhanehtoja olivat muun muassa sotakorvaukset, Porkkalan vuokraus, sotilaiden määrääminen takaisin siviiliin, saksalaisten ajaminen pois Suomesta, "fasististen" järjestöjen lakkauttaminen ja sotasyyllisten tuomitseminen. Nämä osaltaan aiheuttivat pelon, että Suomi kokisi saman kohtalon kuin Itä-Euroopan maat, jotka Neuvostoliiton vaikutuksesta muuttuivat sosialistisiksi kansandemokratioiksi. Lisäpelotteena toimi myös Porkkalan tukikohta, joka sijaitsi vain parinkymmenen kilometrin päässä Helsingistä, ja periaatteessa mahdollisti Suomen pääkaupungin nopean valtaamisen. Neuvostoliitto ei tosin koskaan konkreettisesti käyttänyt tätä uhkaa.


title: Vaaran vuodet

text: Syksyllä 1944 Suomessa varauduttiin mahdolliseen miehitykseen muun muassa siten, että armeija kätki aseita 30 000 miestä varten, mahdollista sissisotaa varten miehitystilanteessa. Myös valtionhallinnossa oli valmiiksi suunniteltu evakuointisuunnitelmat. Talven kuluessa tilanne kuitenkin rauhoittui ja välitön miehityksen vaara väistyi. Kätketyt aseet päätettiin keväällä 1945 siirtää takaisin armeijan varastoihin, jolloin valvontakomissio huomasi sen. Neuvostoliitto olisi voinut käyttää tätä tekosyynä Suomen miehitykseen, mutta sen reaktiot jäivät kuitenkin vaisuksi. Asekätkennästä paisui Pohjoismaiden suurin oikeusjuttu, jossa tuomittiin eripituisiin − suurimmaksi osaksi ehdollisiin − vankeusrangaistuksiin lähes 1500 henkilöä.


title: Vaaran vuodet

text: Rauhanehdoissa vapautettiin kommunististen puolueiden toiminta, mikä vaikutti sisäpoliittiseen tilanteeseen. Kommunistien liittolaisineen perustama Suomen Kansan Demokraattinen Liitto (SKDL) sai kevään 1945 eduskuntavaaleissa 49 paikkaa ja uuteen hallitukseen 6 ministeriä. Suomen sisäministeriksi tuli Suomen Kommunistiseen Puolueeseen (SKP) kuulunut Yrjö Leino ja pian kommunistit valtasivat valtiollisen poliisin, jolloin syntyi niin sanottu Punainen Valpo. Sosiaalidemokraattien ehdokaslistoilta valittujen Sylvi-Kyllikki Kilven ja Atos Wirtasen siirryttyä syksyllä 1946 SKDL:n ryhmään muodostui siitä eduskunnan suurin. Varsinkin vuonna 1948 velloivat useat huhupuheet kommunistien vallankaappaussuunnitelmista, joiden olemassaoloa ei kuitenkaan ole kyetty varmasti todistamaan.


title: Vaaran vuodet

text: Keväällä 1948 Suomi solmi Neuvostoliiton kanssa YYA-sopimuksen, mikä stabiloi Suomen ja Neuvostoliiton välejä. Kesän 1948 eduskuntavaaleissa SKDL kärsi vaalitappion ja se pudotettiin pois uudesta hallituksesta.


title: Vaaran vuodet

text: Kommunistien toiminnan eräänä merkittävänä vastatekijänä on katsottu olleen Suomen taloudellinen avautuminen läntisille markkinoille. Vuonna 1947 vapaa vienti nousi merkittävissä määrin vastikkeetonta sotakorvausvientiä suuremmaksi. Noina vuosina läntisessä Euroopassa ryhdyttiin käymään laajaa keskustelua integraatiokehityksen aloittamisesta vastavetona Itä-Euroopan tapahtumille.


title: Taisto Mäki

text: Taisto Armas Mäki () oli suomalainen kestävyysjuoksija. Hänestä käytettiin lempinimeä "Rekolan paimenpoika".


title: Taisto Mäki

text: Mäki juoksi ensimmäisenä maailmassa 10 000 metriä alle puolen tunnin vuonna 1939. Hänellä oli 1930-luvun loppuessa hallussaan sekä 5 000 metrin että 10 000 metrin maailmanennätykset. Mäki saavutti kuitenkin urallaan vain yhden arvokisavoiton. Toinen maailmansota keskeytti hänen lupaavan uransa.


title: Taisto Mäki

text: Mäki voitti kultaa 5 000 metrillä 1938 EM-kilpailuissa. Hänen voittoaikansa 14.26,8 oli tuolloin kisaennätys. Kalevan kisoissa Rekolan Urheilijoita ja Helsingin Kisa-Veikkoja edustanut Mäki saavutti kaikkiaan neljä Suomen-mestaruutta. Hän voitti kultaa 5 000 metrillä vuosina 1934 ja 1937 sekä 10 000 metrillä vuosina 1939 ja 1940.


title: Taisto Mäki

text: Mäki juoksi 10 000 metrin maailmanennätyksen ensimmäisen kerran 29. syyskuuta 1938 Tampereella. Hänen aikansa 30.02,0 alitti Ilmari Salmisen vuonna 1938 tekemän ennätyksen runsaalla kolmella sekunnilla. Kahden mailin maailmanennätyksen Mäki rikkoi Helsingissä 7. kesäkuuta 1939. Hän tuloksensa 8.53,2 paransi Miklós Szabón ennätystä vuodelta 1937 vajaalla kolmella sekunnilla. Ennätyksen rikkoi Gunder Hägg vuonna 1942. Mäki juoksi 5 000 metrin maailmanennätyksen 16. kesäkuuta 1939 Helsingissä. Hänen aikansa 14.08,8 alitti Lauri Lehtisen vuonna 1932 tekemän ennätyksen runsaalla kahdeksalla sekunnilla. Ennätyksen rikkoi Hägg vuonna 1942.


title: Taisto Mäki

text: Kuuluisimman juoksunsa Mäki juoksi Helsingin olympiastadionilla 17. syyskuuta 1939. Tuolloin hän juoksi 10 000 metriä aikaan 29.52,6. Mäki siis paransi omaa vuoden vanhaa ennätystään runsaalla yhdeksällä sekunnilla. Tämän ennätyksen rikkoi Viljo Heino vuonna 1944.


title: Taisto Mäki

text: Mäen kerrotaan juosseen usein 23 kilometrin työmatkansa silloisen Alkoholiliikkeen varastolta Katajanokalta kotiinsa Rekolaan. Talvisodan aikaan hän teki Paavo Nurmen kanssa rahankeruumatkan Yhdysvaltoihin.


title: Taisto Mäki

text: Mäki sai muistolaatan Rekolaan, kun hänen syntymästään oli kulunut sata vuotta vuonna 2010.


title: Lanny Barbie

text: Lanny Barbie (s. 29. elokuuta 1981 Montreal) on kanadalainen entinen pornonäyttelijä ja malli. Hän aloitti uransa aikuisviihdealalla vuonna 1999. Hänet valittiin kesäkuussa 2003 "Penthouse"-lehden "Pet of the Monthiksi".


title: Lanny Barbie

text: Lanny Barbien nimestä käytetään myös muotoja Lanni Barby, Lanny Barby, Lannie Barby ja Lannie Barbie.


title: Lanny Barbie

text: Hän jätti pornoelokuvissa näyttelemisen virallisesti vuoden 2009 huhtikuussa.


title: José Ramos Horta

text: José Ramos-Horta (s. 26. joulukuuta 1949) on itätimorilainen poliitikko, joka toimi maansa presidenttinä 20. toukokuuta 2007 – 20. toukokuuta 2012. Hän toimi aiemmin Itä-Timorin ulkoministerinä maan itsenäistymisestä (2002), sittemmin pääministerinä. Tätä ennen hän oli Itä-Timorin vastarintaliikkeen vaikuttajia ja puolestapuhuja maanpaossaan Indonesian miehityksen aikana (1975–1999).


title: José Ramos Horta

text: Horta syntyi Dilin kaupungissa, joka on nykyään Itä-Timorin pääkaupunki. Hänen äitinsä oli timorilainen ja isä silloiseen Portugalin hallitsemaan Timoriin karkotettu portugalilainen. Hortan perheeseen kuului Josén lisäksi 11 lasta, joista neljä joutui Indonesian armeijan surmaamaksi. José Ramos Horta sai peruskoulutuksensa katolisessa lähetystyökoulussa. Nuorena hän oli poliittisesti aktiivinen ja portugalilaista hallintoa vastaan, minkä vuoksi hän joutui ensimmäisen kerran maanpakoon vuosina 1970–1971 määräpaikkana Portugalin Itä-Afrikka (nykyinen Mosambik).


title: José Ramos Horta

text: 25-vuotiaana Horta valittiin ulkoministeriksi ”Itä-Timorin demokraattisen tasavallan” hallitukseen. Vuonna 1975 Horta joutui uudestaan maanpakoon Indonesian armeijan miehityksen tieltä. Tällä kertaa hän päätyi New Yorkiin, oli FRETILINin puhemiehenä, ja vaati YK:ta toimiin Itä-Timorissa miehityksen takia. Noin 200 000 timorilaista sai surmansa Indonesian armeijan toimien takia 1976–1981.


title: José Ramos Horta

text: Pääministeriksi Horta valittiin 8. heinäkuuta 2006, edellisen pääministerin Mari Alkatirin erottua 25. kesäkuuta. Hän sai 9. toukokuuta 2007 presidentinvaalissa lähes 70 % äänistä.


title: José Ramos Horta

text: Kapinallinen sotilas ampui 11. helmikuuta 2008 Hortaa vatsaan. Horta palasi tajuihinsa kymmenen päivää kestäneen keinotekoisen kooman jälkeen. Hyökkäyksen takana kerrottiin olleen entisen upseerin Alfredo Reinadon, joka oli yksi 2006 armeijasta erotetuista ja kapinaa yrittäneistä. Reinado johti hallituksen vastaisia kapinallisia.


title: José Ramos Horta

text: Joulukuussa 1996 José Ramos-Horta jakoi Nobelin rauhanpalkinnon yhdessä maanmiehensä piispa Carlos Felipe Ximenes Belon kanssa. Palkinnon perusteluina olivat näiden miesten ”pitkään jatkuneet pyrkimykset pienen kansan riippumattomuuden takaamiseksi” ja ”että tämä palkinto nopeuttaisi diplomaattisen ratkaisun löytymistä Itä-Timorin konfliktissa kansojen itsemääräämisoikeuden periaatteita noudattaen”.


title: José Ramos Horta

text: Ramos-Horta sain vuonna 1993 Thorolf Rafton muistopalkinnon ihmisoikeustyöstä.


title: Eero Antikainen

text: Eero Antikainen (5. tammikuuta 1906 Vehmersalmi – 29. tammikuuta 1960 Tukholma, Ruotsi) oli suomalainen ammattiyhdistyspoliitikko ja kansanedustaja. Antikainen toimi SAK:n puheenjohtaja vuosina 1954–1959. Hän oli näkyvästi mukana vuoden 1956 yleislakon neuvotteluissa.


title: Eero Antikainen

text: Antikainen tuli SAK:n puheenjohtajaksi 1954 Aku Sumun jälkeen. Aikaisemmin hän oli toiminut Maa- ja sekatyöväen liiton puheenjohtajana. Jo ensimmäisenä puheenjohtajavuotenaan hän joutui kovien päätösten eteen, kun maan hinta- ja palkkasäännöstely purkautui. Hintojen nousua haluttiin kompensoida palkankorotuksilla. Antikaisen johtama SAK:n sosialidemokraattinen ryhmä vaati prosentti- ja markkakorotuksen sekalinjaa. SAK alensi vaatimuksensa 12 markkaan (nykyrahassa 0,31 euroa, joka vastasi silloisilla tuntipalkoilla 6–10 %:n korotusta palkkoihin). Neuvottelut päättyivät 6. helmikuuta tuloksettomina. SAK:n sisällä oli ristiriitoja jatkotoimista. Lakko kuitenkin alkoi maaliskuun 1956 alussa ja se kesti vajaat kolme viikkoa. Lopputulos oli, että SAK:n vaatimukset hyväksyttiin. Palkankorotuksista saatu hyöty kuitenkin valui pian hukkaan, kun hinnat nousivat.


title: Eero Antikainen

text: Antikainen toimi SDP:n kansanedustajana vuosina 1951–1955. Hän lukeutui SDP:n skogilaiseen, vuonna 1959 TPSL:ksi järjestäytyneeseen oppositioon. Hän toimi myös toisena kulkulaitosten ja yleisten töiden ministerinä vuonna 1958 Kuuskosken virkamieshallituksessa. Antikainen kuoli tapaturmaisesti hotellihuoneen seinäsängyn tukehduttamana työmatkallaan Tukholmassa tammikuussa 1960. Hänet on haudattu Hietaniemen hautausmaan uurnalehtoon.


title: Steve Clark

text:
Stephen Maynard Clark (23. huhtikuuta 1960, Hillsborough - 8. tammikuuta 1991, Lontoo) oli brittiläinen muusikko, joka toimi Def Leppard -yhtyeen kitaristina vuosina 1978-1991.
Clark syntyi ja kasvoi Hillsboroughissa, Sheffieldissä, Englannissa. Hän oli kiinnostunut musiikista varhaiselta iältä lähtien ja sai ensimmäisen kitaransa 11-vuotiaana. Ennen liittymistään Def Leppardiin tammikuussa 1978 hän oli soittanut cover-kappaleita yhtyeessä "Electric Chickie". Viimeisinä vuosinaan Clarkia vaivasi alkoholismi. Hän kuoli vuonna 1991 masennuslääkkeiden, kipulääkkeiden ja alkoholin yliannostukseen.


title: Steve Clark

text: Steve syntyi Hillsbroughissa, Sheffieldissä, Englannissa. Nuoresta iästään lähtien hän oli hyvin kiinnostunut musiikista, ja hänen ensimmäinen näkemänsä konsertti oli The Shadowsin esiintyminen, joka teki suuren vaikutuksen 6-vuotiaaseen Steveen. Steve aloitti kitaransoiton saatuaan ensimmäisen kitaransa 11-vuotiaana isältään, joka oli taksikuski. Steven isä oli suostunut antamaan kitaran hänelle sillä ehdolla, että hän opettelisi soittamaan sitä täydellisesti. Uransa aikana Def Leppardissa hän käytti pääasiassa Gibson-merkkisiä kitaroita. Toisinaan hän käytti myös Fender Stratocaster-mallin kitaroita. Tämäntyyppisen kitaran voi havaita hänen käytössään esimerkiksi "Love Bites"-kappaleen musiikkivideolla.


title: Steve Clark

text: Ennen liittymistään Def Leppardiin Steve oli soittanut omassa pikkubändissään Electric Chickenissä. Samoihin aikoihin hän tapasi Def Leppardin perustajajäsenen, Pete Willisin ja kysyi yhtyeestä kitaristinpaikkaa. Hän liittyi Def Leppardiin tammikuussa 1978. Def Leppardin laulajan, Joe Elliottin mukaan Steve soitti koesoitoissa Lynyrd Skynyrd-yhtyeen "Freebird"-kappaleen, jonka jälkeen hänet valittiin kitaraan. Soittaessaan Def Leppardissa hänellä oli suuri vaikutusvalta yhtyeen musiikkiin ja sanoituksiin. Esiintyessään lavalla Pete Willisin kanssa hän sai lempinimen "Riffimestari".


title: Steve Clark

text:
Pete Willisin lähtö oli Clarkille todella kova takaisku. Hän ei kuitenkaan jaksanut murehtia, sillä tilalle saapunut Phil Collen täytti saappaat erinomaisesti. Collen keksi Clarkille myös uuden lempinimen, "Valkoinen Salama". Nimitys tulee Steven tavasta pukeutua valkoisiin vaatteisiin lavalle mentäessä.
Steve soitti jokaisella Def Leppardin studioalbumilla yhtyeen debyyttilevystä "On Trough The Night" aina vuoden 1987 "Hysteria"-albumiin asti. Def Leppard omisti albuminsa "Adrenalize"n Steven muistolle. Levyllä on myös kappale "White Lightning", joka tarkoittaa Valkoista Salamaa. Clark ehti myös kirjoittaa albumille joitain kappaleita.


title: Hot Coffee

text: Hot Coffee on modi toimintaseikkailupeliin "". Se toimii myös huijauskoodina PlayStation 2:lle, mutta sen toimiminen ei ole yhtä vaivatonta kuin Microsoft Windowsilla pelatessa.


title: Hot Coffee

text: Modifikaatio antaa pelihahmolle mahdollisuuden harrastaa seksiä tyttöystävänsä kanssa. Pelinkehittäjä Rockstar Games joutui suureen mediapyöritykseen modin julkaisun jälkeen.


title: Hot Coffee

text: Modi korvaa pelin ..data\script-kansiosta löytyvän ”main.scm”-tiedoston. Modin tekijä PatrickW on avannut tuon tiedoston ja löytänyt sieltä sattumalta threadin, joka sisältää koodin pelin seksikohtauksiin. PatrickW:n mukaan tämä thread oli poistettu käytöstä, jolloin hän otti sen uudelleen käyttöön. Version 2.1 jälkeen PatrickW veti modinsa pois jaosta helpottaakseen Rockstar Gamesin tilannetta.


title: Diplomatiikka

text: Diplomatiikka ("kreik. δίπλωμα ransk. díplôma, passeport, kahtia taitettu paperi") on virallisten asiakirjojen, erilaisten diplomien ja muiden rakenteeltaan vakiintuneiden dokumenttien tutkimiseen erikoistunut historiallis-filologinen tutkimusala tai -menetelmä. Diplomatiikka on kiinnostunut näiden asiakirjojen luokittelusta, lähdearvosta, iästä ja autenttisuudesta. Diplomatiikka on yksi historiantutkimuksen aputieteistä.


title: Diplomatiikka

text: Diplomatiikan historian ylettyy aina 1400-luvulle saakka. Tuolloin ryhdyttiin kriittisesti tutkimaan keskiaikaisia luostareiden ja piispojen arkistoja. Nuo arkistot olivat täynnä erilaisia alkuperältään hyvinkin epäilyttäviä dokumentteja ja asiakirjoja. Jesuiitta Daniel Van Papenbroeck oli esittänyt voimakasta kritiikkiä asian suhteen ja vastauksena tähän kritiikkiin benediktiiniläismunkki Saint-Maurin luostarista, Jean Mabillon kirjoitti kuusi osaa käsittävän teoksensa "De re diplomatica" vuonna 1681. Kirjaa pidetään modernin diplomatikan tutkimuksen. Siinä käsitellään eritoten muun muassa merovingiajan dokumentteja, jotka ovat peräisin Saint Denisin luostarista Pariisista. Van Papenbroeck oli kyseenalaistanut näiden autenttisuuden.


title: Diplomatiikka

text: 1600- ja 1700-luvuilla diplomatiikan tutkimus keskittyi kirkollisiin instituutioihin. Asiakirjojen autenttisuuden selvittämisellä oli näille käytännöllistä merkitystä esimerkiksi omaisuusvaatimusten tukemiseksi. 1800-luvulla diplomatiikan tutkimus erkaantui sekularisaation myötä kirkollisesta taustasta. Nyt diplomatiikan tutkimus keskittyi maallisiin instituutioihin, joita perustettiin selvittämään kansallisen historian varhaisvaiheita. Keskeinen varhaisvaiheen tutkimuskeskus oli edelleen toiminnassa oleva École des Chartes Pariisissa.


title: Diplomatiikka

text: Nykydiplomatiikka on näköaloiltaan huomattavasti laajempaa kuin perinteinen asiakirjojen autenttisuuden selvittämiseen keskittynyt diplomatiikka. Nyt diplomatiikan kysymyksenasettelut voivat olle yhtä hyvin oikeus- kuin kulttuurhistoriallisiakin.


title: Diplomatiikka

text: Diplomatiikan kolme keskeistä periaatetta ovat kuitenkin pysyneet samoina. Ne ovat:


title: Ammonios

text: Ammonios (, ) on antiikin kreikkalainen nimi, joka voi viitata seuraaviin henkilöihin:


title: Naprej zastava slave

text: Naprej zastava slave, (”Eespäin, kunnian lippu”) on Slovenian entinen kansallislaulu. Laulun on sanoittanut Simon Jenko ja säveltänyt Davorin Jenko 16. toukokuuta 1860. Kyseessä on voimakas isänmaallinen runo, josta tuli pian sloveenien tunnuslaulu. Kun Itävalta-Unkariin kuuluneesta Sloveniasta tuli vuonna 1918 osa Serbien, kroaattien ja sloveenien kuningaskuntaa (myöhemmin Jugoslavian kuningaskunta), tuli Naprej zastava slavesta osa maan kansallislaulua – sen osina olivat lisäksi Serbian ja Kroatian kansallishymnit. Toisen maailmansodan jälkeen, ja maan muututtua federatiiviseksi kansantasavallaksi maan kansallislauluksi valittiin vanha slaavilainen vapauslaulu Hej, sloveni.


title: Naprej zastava slave

text: Slovenian itsenäistymispyrkimysten voimistuessa 1980-luvulla Naprej zastava slavesta tuli taas suosittu isänmaallinen laulu. Kansallislaulun asemaa se ei kuitenkaan saavuttanut, vaan siksi valittiin maan itsenäistyttyä 1991 sloveenien runoilijoista suurimman, France Prešerenin kirjoittama ja Stanko Premrlin säveltämä Zdravljica. Naprej zastava slave on kuitenkin Slovenian armeijan tunnuslaulu.


title: Naprej zastava slave

text: Davorin Jenko sävelsi myös Serbian nykyäänkin käytössä olevan kansallislaulun Bože pravde.


title: Intercontinental Cup (jalkapallo)

text: Intercontinental Cup oli UEFAn ja CONMEBOLin järjestämä jalkapallokilpailu, jossa kohtasivat Euroopasta Euroopan cupin ja myöhemmin Mestarien liigan sekä Etelä-Amerikasta Copa Libertadoresin voittajat. Turnauksesta on käytetty myös nimeä Toyota Cup.


title: Intercontinental Cup (jalkapallo)

text: Ensimmäisen kerran kilpailu järjestettiin vuonna 1960. Se pelattiin aluksi kaksiosaisena, kummankin joukkueen kotikentällä. Vuoteen 1968 voittaja ratkaistiin ainoastaan otteluiden pisteiden perusteella, ja tasatilanteessa pelattiin kolmas ottelu. Tämän jälkeen voittaja ratkaistiin eurooppalaisella maaliero- ja vierasmaalisysteemillä vuoteen 1980 saakka, mistä lähtien ottelu on pelattu joka vuosi yksiosaisena otteluna Japanissa. Viimeisen kerran ottelu pelattiin vuonna 2004. Nykyään osittain vastaava kilpailu on seurajoukkueiden MM-turnaus.


title: Intercontinental Cup (jalkapallo)

text: Kilpailun merkitys ja sen saama huomio oli Etelä-Amerikassa huomattavasti suurempi kuin Euroopassa. Monina vuosina Euroopan cupin voittajat eivät osallistuneet siihen, ja niiden paikan otti toiseksi sijoittunut joukkue. Vuosina 1975 ja 1978 ottelua ei pelattu lainkaan. Vuodesta 2017 Intercontinental Cupin voittajat on virallisesti nimetty maailmanmestareiksi.


title: Girolamo Savonarola

text: Girolamo (Hieronymus) Savonarola (21. syyskuuta 1452 Ferrara – 23. toukokuuta 1498 Firenze) oli italialainen dominikaanimunkki ja parannussaarnaaja. Hän saarnasi aikalaistensa löyhää moraalia vastaan.


title: Girolamo Savonarola

text: Savonarola opiskeli ensin lääketiedettä ja filosofiaa Bolognan yliopistossa, mutta voimakkaan uskonnollisen kokemuksen jälkeen hän keskeytti opintonsa 22-vuotiaana vuonna 1474 ja vetäytyi luostariin. Hän aloitti saarnaamistoimintansa vuonna 1482.


title: Girolamo Savonarola

text: Vuonna 1491 Lorenzo de Medici kutsui Savonarolan Firenzeen San Marcon luostarin prioriksi eli johtajaksi, mahdollisesti pitääkseen häntä paremmin silmällä. Kaupungissa Savonarola saavutti piankin laajaa huomiota selkeäsanaisilla parannussaarnoillaan, joissa hän arvosteli kirpeästi myös kirkon ja papiston moraalista rappiota. Savonarolan ympärille syntyi voimakkaasti kasvava herätysliike, joka alkoi pitää häntä profeettana. Savonarolan profetiat kaupunkia uhkaavasta sodasta ja hävityksestä saivat tulta alleen, kun Ranskan kuningas Kaarle VIII lähestyi kaupunkia sotajoukkoineen. Kaupunkilaiset lähettivät kuningasta vastaan lähetystön, jonka johtoon valittiin Savonarola. Tavatessaan kuninkaan Savonarola tervehti häntä Jumalan valittuna aseena Firenzen taivuttamiseksi parannukseen, mutta pyysi tätä myös armahtamaan katuvaa kaupunkia. Kuningas suostuikin säästämään kaupungin hävitykseltä. Samaan aikaan kaupungissa kuitenkin puhkesi kapina, joka syöksi kaupunkia hallinneen Medici-suvun vallasta.


title: Girolamo Savonarola

text: Kun Medicit oli häädetty Firenzen johdosta, Savonarola muodosti kaupungista teokratian, jonka kuninkaaksi julistettiin Kristus. Paavi Aleksanteri VI, joka ensi alkuun oli osoittanut Savonarolaa kohtaan ymmärtämystä, tyrmistyi kun kaupunki ei suostunutkaan tukemaan häntä taistelussa Ranskaa vastaan. Pitkälti poliittisista syistä hän ekskommunikoi Savonarolan 12. toukokuuta 1497 syyttäen häntä ”harhaoppisuudesta, lahkolaisuudesta ja Pyhän istuimen halveksimisesta”. Hän myös kielsi Savonarolaa saarnaamasta. Savonarola tottelikin paavin käskyä jonkin aikaa, mutta aloitti saarnaamisen pian uudestaan. Paavin kielto sai hänet kääntymään entistä kiivaammin katolisen kirkon hierarkiaa vastaan.


title: Girolamo Savonarola

text: Helmikuussa 1497 Savonarola lähetti suuren joukon nuoria kannattajiaan (jotka tunnettiin nimellä ”fanciulli”) kulkemaan läpi Firenzen ja takavarikoimaan kaiken, mikä voisi johtaa ihmisiä syntiin ja turmelukseen. Näihin turmelusta tuottaviin esineisiin ei laskettu vain ”pakanallisia” kirjoituksia (tai sellaisia, joita Savonarola piti pakanallisina) ja pornografisia kuvia, vaan myös ”ylellisyysesineitä” kuten maalauksia, hienoja huonekaluja, koruja, ylellisiä vaatteita, pelikortteja ja kosmetiikkaa. Useat firenzeläiset luovuttivat vapaaehtoisesti esineitään, joko todellisesta katumuksesta tai seurausten pelossa. 7. ja 17. helmikuuta 1497 kaupunkilaisilta kootut esineet tuhottiin ”turhuuksien roviolla”, valtavan suurella roviolla, joka oli koottu Firenzen keskusaukiolle, Piazza della Signorialla. Maalari Sandro Botticelli heitti omakätisesti tuleen useita maalauksiaan, ilmeisesti seurausten pelossa. Toisaalta on todettava, että useat Firenzen kansalaiset, heidän joukossaan myös munkkeja ja pappeja, vastustivat Savonarolan ”puhdistuksia”. Toimenpiteitä vastustivat ennen muuta Basilica di Santa Crocen fransiskaanit ja Santa Maria Novellan dominikaanit.


title: Girolamo Savonarola

text: Rangaistusuhan alla Savonarolan kannattajatkin käänsivät hänelle selkänsä, ja Savonarola hirtettiin ja poltettiin roviolla kerettiläisyydestä syytettynä 23. toukokuuta 1498 Piazza della Signorialla - samassa paikassa, jossa oli roihunnut hänen ”turhuuksien rovionsa”.


title: Pietari–Hiitola-rata

text: Pietari–Hiitola-rata on Venäjän rataverkkoon kuuluva rataosuus, joka kulkee Pietarista Toksovan, Raudun ja Käkisalmen kautta Hiitolaan. Se kulkee pitkin Karjalankannaksen pohjoisosia ja yhtyy Hiitolassa Viipurin ja Joensuun väliseen vanhaan Karjalan rataan.


title: Pietari–Hiitola-rata

text: Pietari–Hiitola-rata valmistui vuonna 1919. Se jakautui alkuaan kahden valtion kesken: Suomeen kuului 107 kilometriä pitkä osuus Hiitolasta Raasuliin, joka on kylä Raudussa silloisen valtakunnanrajan tuntumassa, ja Venäjään kuului rajantakainen osuus Pietariin asti. Toisen maailmansodan jälkeen koko rata siirtyi Karjalan luovutuksen yhteydessä Neuvostoliitolle ja on siten nykyään osa Venäjän rataverkkoa.


title: Pietari–Hiitola-rata

text: Pietari–Hiitola-radan henkilöliikennettä hoitaa Lokakuun rautatiet. Tällä hetkellä rata on sähköistetty Pietarin ja Kaarlahden välillä.


title: Jalkapallon pomputtelu

text: Jalkapallon pomputtelu on pallonkäsittelytaitoa ja koordinaatiokykyä vaativa harjoite, jossa jalkapallon pelivälinettä pidetään ilmassa ponnautellen sitä ruumiinosilla, joilla lajissa on sallittua palloa koskettaa. Pomputtelu on suosittu pallonkäsittelyharjoite ja sen erilaisia variaatioita on mukana jalkapallon taitokilpailuissa. Tarkoitusta varten on kehitetty myös normaalia jalkapalloa pienempiä "tekniikkapalloja". Itse pelitilanteissa pomputtelua ei kuitenkaan useinkaan käytetä.


title: Jalkapallon pomputtelu

text: Pallon ilmassa pitämisen maailmanennätystä pitää hallussaan ukrainalainen Nikolai Kutsenko, joka vuonna 1995 piti palloa ilmassa 24 ja puolen tunnin ajan. Naisten maailmanennätystä pitää hallussaan brasilialainen Milene Domingues, joka vuonna 1997 yhdeksän tunnin ja kuuden minuutin aikana pompautti palloa 55 188 kertaa ilman, että pallo kertaakaan kosketti maata. Vuonna 1990 tšekkoslovakialainen tohtori Jan Skorkovský eteni Prahan maratonin (42,195 km) aikaan 7.18.55 pitäen koko ajan ilmassa jalkapalloa.


title: Jalkapallon pomputtelu

text: Pomputtelua voidaan harjoittaa myös pienissä ryhmissä ja taitavammat henkilöt voivat tehdä pallolla erilaisia temppuja. Viime vuosina erityisesti urheiluvälinetuotemerkki Nike on käyttänyt televisiomainoksissaan kansainvälisen tason huippujalkapalloilijoita kikkailemassa pallon kanssa.


title: Jalkapallon pomputtelu

text: Pomputtelua harjoitetaan myös kilpailumuotoisesti, jolloin siitä joissakin yhteyksisä käytetään nimitystä "freestyle-jalkapallo". Nike järjesti pallotaituruutta sisältäneitten mainostensa suosion innoittamana "Nike Football" -nimisen kilpailun. Nykyisin suosituin freestyle-muoto on eurooppalainen lowerbodycombo-tyyli. Nimensä mukaisesti tässä tyylissä pyritään tekemään pitkiä temppuyhdistelmiä ilman yhtään välipomputtelua. Tämä tyyli kehittyi vuosituhannen vaihteessa ja on noussut YouTube-aikakaudella hallitsevaksi tyyliksi. Temppuyhdistelmien kehittäjiä olivat muun muassa hollantilaiset Soufiane Touzani ja Nelson De Kok. Tyyliä edelsi niin sanottu controltyylin pomputtelu. Tässä tyylissä pyrittiin sujuvaan pallon hallintaan pomputtelemalla sitä esimerkiksi päällä ja kantapäillä. Tämän tyylin parhaita hallitsijoita ja kehittäjiä on korealainen Mr-Woo.


title: Extreme-urheilu

text: Extreme-urheilu tai ääriurheilu on fyysisesti erittäin vaativa tai vaarallinen liikuntamuoto, jossa ihmisen terveys tai henki ovat vaarassa, kuten vuorikiipeily tai base-hyppy.


title: Raimo Tienhaara

text: Raimo Anthoni "TeeHoo" Tienhaara (s. lokakuussa 1957) on suomalainen rikollinen, joka ehti 1980-luvulla ja 1990-luvun alussa koota huumekaupoilla ja kiristyksillä kymmenien miljoonien markkojen omaisuuden. "Iltalehti" on luonnehtinut Tienhaaraa Suomen pelätyimmäksi rikolliseksi.


title: Raimo Tienhaara

text: Raimo Tienhaara on kuuden laudaturin ylioppilas.


title: Raimo Tienhaara

text: Raimo Tienhaaran ja hänen pikkuveljensä Raine Bruno Tienhaaran (nyk. Raine Sievälä, s. 1958 tai 1959) huumeliiga toimi 1990-luvun alkuvuosiin asti. Kesäkuussa 1993 Helsingin käräjäoikeus tuomitsi Raimo Tienhaaran 9,5 vuoden pituiseen vankeusrangaistukseen ja Raine Tienhaaran 10 vuoden vankeusrangaistukseen. Raimo Tienhaaraa epäiltiin myös vuosina 1991 ja 1992 tapahtuneista Helsingin veroviraston räjäytysten toimeksiannosta, mutta syyttäjä Jarmo Rautakoski ei löytänyt häntä vastaan riittävästi näyttöä.


title: Raimo Tienhaara

text: Helsingin hovioikeus vahvisti Tienhaarojen vankeustuomiot maaliskuussa 1994.


title: Raimo Tienhaara

text: Tienhaaran vankilaoloaikana häntä kuvailtiin johtajana, joka hallitsi osastoaan tai osastoja pelolla, rahalla ja huumeilla. Tienhaara oli laatinut kostolistan muutamista poliiseista sekä yllyttänyt törkeään pahoinpitelyyn, jonka kohteena oli naispuolinen asianajaja. Helsingin käräjäoikeus tuomitsi Tienhaaran 9 vuoden vankeusrangaistukseen muun muassa huumausainerikoksista ja kostoiskuista 31. lokakuuta 1997. Helsingin hovioikeus kovensi rangaistusta 11 vuodeksi vankeutta syyskuussa 1998. Tienhaara itse kiisti suurimman osan syytteistä ja väitti, että hänen lähin apurinsa ilmiantoi hänet vallanhalun vuoksi. Keskeinen osa Tienhaara vastaan tulleista vankila-ajan uusista rikosepäillyistä pohjautuivat Tienhaaran lähipiiriin kuuluneen Ismo Kähkösen ilmiannoista.


title: Raimo Tienhaara

text: Raimo Tienhaara joutui jälleen oikeuden eteen 23. lokakuuta 2001, jolloin hänelle luettiin Helsingin käräjäoikeudessa syyte törkeästä koronkiskonnasta. Tienhaaran epäiltiin junailleen vankilasta 150 000 markan lainanannon, jossa rahat lainanneelta naiselta vaadittiin laittoman korkeaa kymmenen prosentin kuukausikorkoa. Käräjäoikeus hylkäsi syytteen 29. marraskuuta, koska oikeudessa ei kyetty näyttämään, että Tienhaara olisi ollut edes tietoinen rahojensa lainaamisesta ennen kuin vuotta jälkeenpäin.


title: Raimo Tienhaara

text: Raimo Tienhaara vapautui vankilasta kiirastorstaina 2006. Vankeusaikanaan hän ei päässyt kertaakaan lomille.


title: Raimo Tienhaara

text: Lokakuussa 2011 Helsingin käräjäoikeus vangitsi Tienhaaran todennäköisin syin epäiltynä törkeästä huumausainerikoksesta. Maaliskuussa 2012 syyttäjä vaati käräjäoikeudessa Tienhaaralle 13 vuoden vankeutta törkeistä huumausainerikoksista. 15. kesäkuuta 2012 käräjäoikeus tuomitsi Tienhaaran 11 ja puoleksi vuodeksi vankeuteen lukuisista törkeistä huumausainerikoksista. Samassa ns. Pihlajamäen huumejutussa tuomittiin vankeusrangaistuksiin myös 30-vuotias Jarkko Hänninen (10 vuotta vankeutta), 56-vuotias Timo Hovi (10 vuotta vankeutta), 28-vuotias Kari Ruishalme (6 vuotta vankeutta) sekä 56-vuotias Hannu Ruishalme (5 vuotta ja 3 kuukautta vankeutta). Tapauksessa oli ostettu virolaiselta henkilöltä mm. ekstaasia, hasista ja amfetamiinia, jotka oli piilotettu useisiin eri maastokätköihin ja kaupattu sitten eteenpäin.


title: Raimo Tienhaara

text: Helsingin hovioikeus piti Tienhaaran vankeustuomion ennallaan 22. helmikuuta 2013.


title: AvtoVAZ

text: AvtoVAZ () (1971–) tai pelkkä VAZ eli "Volžki avtomobilnyi zavod" ("ВАЗ Во́лжский автомоби́льный заво́д", "Volgan autotehdas") (1966–1971) () on venäläinen autojen valmistaja. AvtoVAZ valmistaa vuodessa noin miljoona autoa. Useimmat autot myydään Ladan nimellä. Ladoilla on 17 prosentin markkinaosuus Venäjällä myytävistä henkilöautoista. Yhtiön päätehtaat ja kotipaikka ovat Toljattissa.


title: AvtoVAZ

text: Vuonna 2009 Venäjän valtio pelasti AvtoVAZin maksamalla sen velat ja myöntämällä rahaa uuden tuotantolinjan rakentamiseen. Valtion tuki oli yhteensä 1,2 miljardia euroa. AvtoVAZ on nykyään osa holdingyhtiö OAO RT-Avtoa, joka on valtionkorporaatio Rostehin osa. Tätä aiemmin, joulukuussa 2007 Renault osti neljänneksen AvtoVAZin osakkeista. Omistusjärjestelyjen seurauksena Renault-Nissan -liittouma on nyt AvtoVAZin emoyhtiö RT-Avton omistajia noin 50 prosentin osuudella.


title: AvtoVAZ

text: RIAraitingin sadan venäläisen suuryritysten vuoden 2014 vertailussa yhtymä sijoittui markkina-arvoltaan 87. sijalle. Yhtiön arvoksi arvioitiin 19,834 miljardia ruplaa vuoden 2013 lopussa (−31,8 % edellisvuoteen verrattuna).


title: AvtoVAZ

text: VAZ eli Lada on ollut kotimaassaan arvostettu auto. Ladan ensimmäistä mallia kutsuttiin suurten nokkavalojen takia "kopeekaksi". Muuten niitä on nimitetty mallin mukaan: nelonen, kahdeksikko, yhdeksikkö, kymppi ja niin edelleen.


title: Pesutupa

text: Pesutupa on useimmiten kerrostalossa (yleensä kellaritiloissa) oleva tila, joka on tarkoitettu kodin tekstiilien pesemiseen ja hoitamiseen. Pesutuvassa on tavallisesti yksi tai useampi pyykinpesukone, ja ne ovat usein isompia (teollisuuskoneita) kuin yksittäisissä kotitalouksissa olevat pesukoneet. Tuvassa voi pesukoneiden lisäksi olla mankeli, kuivausrumpu tai jokin muu pyykkihuoltoon liittyvä kone. Pesutupa voi olla niin tilava, että myös mattojen peseminen onnistuu siellä. Tuvan yhteydessä toimii useasti kuivaushuone.


title: Pesutupa

text: Pesutuvassa käytetään yleisesti ajanvarausjärjestelmää. Ajanvarausjärjestelmässä käyttäjä varaa itselleen käyttöajan tuvassa olevasta varauskirjasta, joka on kaikkien käyttäjien yhteinen. Varauskirja voi olla useammin käytetyn kalenterin lisäksi elektroninen.


title: Pesutupa

text: Pesukoneisiin on asennettu tavallisimmin maksuautomaatti. Jos automaattia ei ole, asukkaat maksavat niiden käytöstä vuokrassa, erillisenä laskuna tai yhtiövastikkeessa. Tällöin maksuun voi pesukoneen käytön lisäksi sisältyä esimerkiksi pesutuvan kaikkien koneiden tai kuivaushuoneen käyttö. Tuvassa käytetään omia pyykinpesuaineita, ja sen ylläpidosta vastaa taloyhtiö.


title: Kuivaushuone

text: Kuivaushuone on märkien vaatteiden sekä varusteiden kuivatukseen tarkoitettu tila. Mm pyykin kuivattamiseen. Tyypillisesti tilassa on 30–40 cm välein seinästä seinään ripustetut narut, joille pyykki ripustetaan. Kuivaushuone voi olla varustettu koneellisella kuivaimella, puhaltimella joka kierrättää ja lämmittää huoneen ilmaa. On myös huolehdittava ilmanvaihdosta, jotta kostea ilma korvautuisi kuivalla ulkoilmalla.


title: Kuivaushuone

text: Kuivaushuoneeksi voidaan kutsua myös esimerkiksi taloyhtiön pyykkihuoneen tai itsepalvelupesulan yhteydessä olevaa huonetta, jossa on yksi tai useampia kuivauskaappeja tai -rumpuja asukkaiden tai asiakkaiden käytettäväksi.


title: Paimen

text: Paimen on laitumella olevan karjan paimentaja.


title: Paimen

text: Perinteisellä lammaspaimenella on työvälineenä paimensauva. Se on pitkä sauva, jonka päässä on pyöreä koukku. Tällä koukulla hän koukuttaa lampaan jalan ohjatessaan sitä.


title: Paimen

text: Vertauskuvallisessa käytössä kristinuskossa puhutaan uskovien ihmisten kaitsijasta paimenena.


title: Villarreal CF

text: Villarreal Club de Fútbol on jalkapalloseura 48 000 asukkaan Vila-realin kaupungista Valencian itsehallintoalueelta, Espanjasta. Seuran edustusjoukkue pelaa maan korkeimmalla sarjatasolla Primera Divisiónissa. Joukkue pelaa kotiottelunsa 25 000 -paikkaisella Estadio de la Cerámica -stadionilla.


title: Villarreal CF

text: Seuran kutsumanimi on "Submarino Amarillo" (). Villarrealin reservijoukkue Villarreal B nousi ensimmäistä kertaa historiassaan Segunda Divisióniin kaudeksi 2009–2010.


title: Villarreal CF

text: Seura perustettiin 10. maaliskuuta vuonna 1923. Se pelasi paikallisissa sarjoissa ennen sisällissotaa, jolloin koko Espanjan jalkapallotoiminta lakkasi. Sodan jälkeen se jatkoi pelaamistaan paikallisissa sarjoissa ja kolmannella sarjatasolla Tercera Divisiónissa ennen kuin se kaudeksi 1970–1971 nousi Segunda Divisióniin, mistä se kuitenkin putosi takaisin Terceraan vain kahden kauden jälkeen.


title: Villarreal CF

text: Pelattuaan muutaman kauden ajan Segunda División B:ssä 1980-luvun loppupuolella Villarreal nousi Segunda Divisióniin jälleen kaudeksi 1992–1993. Kaudeksi 1998–1999 joukkue nousi pääsarja Primera Divisióniin, missä se kuitenkin säilyi vain yhden kauden ajan. Kaudella 1999–2000 se sijoittui Segundassa kolmanneksi, mikä tiesi jälleen nousua korkeimmalle sarjatasolle, tällä kertaa pysyvästi.


title: Villarreal CF

text: Kesällä 2003 joukkue voitti Intertoto-cupin, missä se peittosi loppuottelussa friisiläisseura Heerenveenin, ja pääsi tätä kautta mukaan UEFA Cupiin. Joukkue eteni Uefa-cupissa välieriin saakka, missä se kuitenkin joutui taipumaan paikallisvastustaja Valencialle. Seuraavana kesänä joukkue voitti jälleen Intertoto-cupin ja pääsi Uefa-cupiin, missä se tällä kertaa eteni puolivälieriin saakka ja putosi alankomaalaisseura Alkmaarille. Kaudella 2005–2006 joukkue esitti jälleen hyviä otteita eurokentillä ja eteni Mestarien liigan välieriin, jossa se puolestaan hävisi englantilaiselle Arsenalille. Kaudella 2006–2007 Villarrealin sijoitus Espanjan pääsarjassa oli viides, ja seuraavalla kaudella joukkue ylsi peräti toiseksi, ansaiten suoran paikan kauden 2008–2009 Mestarien liigan lohkovaiheeseen, jossa se pelasi samassa lohkossa englantilaisen Manchester Unitedin, skotlantilaisen Celticin ja tanskalaisen Aalborgin kanssa. Villarreal sijoittui lohkossa toiseksi edeten näin jatkopeleihin, jossa se kohtasi kreikkalaisen Panathinaikosin. Ensimmäisessä osaottelussa joukkue jäi El Madrigalilla tasoihin, mutta toisessa osaottelussa Villarreal voitti Panathinaikoksen vieraissa 1–2, jatkaen puolivälieriin, jossa vastaan asettui englantilainen Arsenal. Arsenal eteni kyseisestä otteluparista jatkoon yhteismaalein 4–1.


title: RCD Espanyol

text: Reial Club Deportiu Espanyol de Barcelona on espanjalainen urheiluseura, jonka kotipaikka on Barcelona Kataloniassa. Se on jalkapalloseura, ja lisäksi sillä on ollut toimintaa muun muassa koripallossa, lentopallossa ja maahockeyssa.


title: RCD Espanyol

text: Seuran jalkapallon reservijoukkue on RCD Espanyol B ja paikallisvastustaja FC Barcelona.


title: RCD Espanyol

text: Seuran perusti 28. lokakuuta 1900 Ángel Rodríguez -niminen insinööriopiskelija Barcelonan yliopistosta. Seuran alkuperäinen kotipaikka on Sarriàn kaupunginosassa. Seuran alkuaikojen nimi oli Sociedad Española de Football. Se oli Espanjassa ensimmäinen jalkapalloseura, jonka perustivat espanjalaiset eivätkä ulkomaalaiset maahanmuuttajat, kuten esimerkiksi vuotta aikaisemmin perustetun FC Barcelonan. Seura pelasi aluksi keltaisissa asuissa, kun seuran perustajiin kuuluneelta tekstiililiiketoiminnassa mukana olleelta henkilöltä oli jäänyt kyseistä väriä. Vuonna 1901 seura vaihtoi nimekseen Club Español de Futbol.


title: RCD Espanyol

text: Vuonna 1906 seuran toiminta lakkasi hetkellisesti talousvaikeuksien vuoksi. Vuonna 1909 seura perustettiin uudelleen nimellä Club Deportivo Español. Vuonna 1910 seura otti käyttöön nykyiset sinivalkoiset värinsä Roger de Llúrian kunniaksi. Vuonna 1912 Español sai kuningas Alfonso XIII:ltä luvan käyttää vaakunassaan kuninkaallista tunnusta kruunua ja oikeuden kutsua itselleen kuninkaalliseksi. Niinpä seura muutti nimensä muotoon Real Club Deportivo Español.


title: RCD Espanyol

text: Vuonna 1928 Español oli perustamassa jalkapallon kansallista pääsarjaa Primera Divisiónia. Kuningas Alfonson vallasta luopumisen ja Espanjan toisen tasavallan perustamisen seurauksena seurat herkesivät käyttämästä kuninkaallista merkitsevää Real-etuliitettä nimessään. Toisen tasavallan aikana seura muutti nimensä katalaaninkieliseen muotoon Club Esportiu Espanyol, ja kun katalaanin käyttö kiellettiin sisällissodan jälkeen, palasi seura jälleen käyttämään entistä, kuninkaallista nimeään Real Club Deportivo Español. Nykyisen katalanaaninkielisen nimensä seura otti käyttöön virallisesti vuoden 1995 helmikuussa.


title: RCD Espanyol

text: Espanyolin jalkapallon miesten edustusjoukkue pelaa Espanjan pääsarjassa Primera Divisiónissa.


title: RCD Espanyol

text: Vaikka Espanyol usein jääkin isomman paikallisvastustajansa FC Barcelonan varjoon, on se Espanjan kuudenneksi menestynein jalkapalloseura. Se on voittanut Espanjan cupin vuosina 1929, 1940, 2000 ja 2006. Vuonna 2007 se pelasi UEFA Cupin loppuottelussa, mutta hävisi lopulta rangaistuspotkukilpailussa.


title: RCD Espanyol

text: Espanyolin ensimmäinen stadion oli Sarrià, joka sijaitsi seuran synnyinsijoilla samannimisessä kaupunginosassa. Espanyol pelasi Sarriàlla vuodesta 1923 vuoteen 1997, jolloin se joutui talousvaikeuksien vuoksi myymään stadionin. Sarriàlta seura muutti Montjuïcin kukkulalla sijaitsevalle Lluís Companysin olympiastadionille, jolla järjestettiin myös vuoden 1992 kesäolympialaiset. Kaudeksi 2009–2010 seura siirtyi Cornellàn ja El Pratin kuntien rajalle rakennuttamalleen uudelle Cornellà-El Pratin stadionille.


title: RCD Espanyol

text: Seuran harjoituskeskus sijaitsee Barcelonan naapurikunnassa Sant Adrià de Besòsissa.


title: Pohjoinen Baskimaa

text: Pohjoinen Baskimaa ( tai "Ipar Euskal Herria"), myös Ranskan Baskimaa, käsittää Baskimaan pohjoiset, Ranskan puolella sijaitsevat osat. Se koostuu Pyrénées-Atlantiquesin departementissa sijaitsevista Basse-Navarren, Labourdin ja Soulen historiallisista maakunnista.


title: Pohjoinen Baskimaa

text: Alueella toimii poliittinen liike, joka ajaa departementin jakamista kahtia, Baskimaan departementtiin ("Pays Basque") ja Béarnin entisen provinssin käsittävään osaan. Ranskan Baskimaassa toimii baskien Abertzaleen Batasuna -puolue sekä puolisotilaallinen baskien itsenäisyyttä ajava Iparretarrak-järjestö.


title: William Foulke

text: William Henry "Fatty" Foulke (12. huhtikuuta 1874 Dawley, Shropshire – 1. toukokuuta 1916 Sheffield) oli englantilainen jalkapallo- ja krikettiammattilainen. Erityisesti hänet tunnettiin lihavuudestaan. Painavimmillaan Foulke painoi 165 kilogrammaa. Pituutta hänellä oli 190 senttimetriä.


title: William Foulke

text: Foulke pelasi krikettiä huipputasolla Derbyshire County Cricket Clubissa vuosisadan vaihteen tienoilla. Jalkapallouransa hän aloitti paikallisessa joukkueessa Blackwellissä, mistä vuonna 1894 siirtyi Sheffield Unitediin. Sheffield Unitedissa Foulke pelasi kolme kertaa FA Cupin loppuottelussa ja voitti kilpailun kahdesti. Lisäksi hän voitti joukkueessa Englannin liigamestaruuden. Chelsea FC:hen hän siirtyi vuonna 1905 50 punnan siirtosummalla ja hänestä tuli Chelsean ensimmäinen kapteeni. Hän pelasi joukkueessa vain yhden kauden ennen siirtymistään Bradfordiin, missä hän päätti jalkapallouransa.


title: William Foulke

text: Foulke pelasi myös yhden ottelun Englannin maajoukkueessa, Walesia vastaan vuonna 1897. Erään kerran ottelu jouduttiin keskeyttämään maalin ylähirren katkettua Foulken hypättyä roikkumaan siihen.


title: Tanin Kraivixien

text: Tanin Kraivixien (s. 5. huhtikuuta 1927, Bangkok, thaiksi: "ธานินทร์ กรัยวิเชียร") on thaimaalainen poliitikko, joka toimi maansa pääministerinä vuosina 1976–1977. Häntä edelsi Seni Pramoj


title: Tanin Kraivixien

text: 6. lokakuuta 1976 armeija ampui 46 sotamarsalkka Thanom Kittikachornin maahanpaluuta vastaan mieltään osoittanutta opiskelijaa Thammasatin yliopistolla. Tämän jälkeen demokraattipuolueen Seni Pramojilta vallan kaapanneet sotilaat nimittivät Taninin pääministeriksi.


title: Tanin Kraivixien

text: Taninin hallitus kesti kuitenkin vain vuoden verran, kun kenraali Kriangsak Chomanan syrjäytti hänet vallankaappauksella 1977.


title: Tanin Kraivixien

text: Kraivixien syntyi Bangkokissa ja opiskeli Thammasatin yliopistossa lakia. Hän valmistui vuonna 1948, jolloin hän siirtyi Lontooseen jatkamaan opintojaan.


title: 18 elektronin sääntö

text: 18 elektronin sääntö on kemiassa käytetty nyrkkisääntö, jonka mukaan siirtymämetalli saavuttaa saman elektronikonfiguraation kuin jalokaasu, kun sillä on yhteensä 18 elektronia uloimmilla energiatasoilla. Sääntö on vastaava kuin oktettisääntö, joka puolestaan ei päde siirtymämetalleille. Se on usein käyttökelpoinen ennustettaessa siirtymämetallien, lantanoidien ja aktinoidien yhdisteiden, etenkin organometallisten yhdisteiden, ominaisuuksia. Säännössä otetaan s- ja p-elektronikuorien (ns. oktetin sisältävät kuoret) lisäksi huomioon myös d-orbitaalien elektronit. Säännössä oletetaan, että metallin d-orbitaalit kykenevät muodostamaan toisten atomien atomiorbitaalien, tai yhdisteiden molekyyliorbitaalien kanssa enintään 5 sidosta, sallien siten enintään 9 sidosta näille atomeille yhdisteissä. Säännöstä on olemassa poikkeuksia, joita kyetään muilla säännöillä selittämään.


title: 18 elektronin sääntö

text: Esimerkiksi ryhmän 11 alkuaineilla kupari, hopea, kulta, ja röntgenium on useita samankaltaisia ominaisuuksia. Samoin kuin alkalimetalleilla, on myös näillä siirtymämetalleihin kuuluvilla alkuaineilla vain yksi elektroni uloimmalla elektronikuorellaan. Mutta niillä on myös toiseksi uloimman elektronikuoren kaikki d-orbitaalit täysiä, ja myös nämä elektronit osallistuvat kemiallisiin sidoksiin. Tämä seikka antaakin näille alkuaineille useita alkalimetalleista selvästi poikkeavia ominaisuuksia. Toisin kuin alkalimetallit, ne reagoivat hyvin heikosti tai eivät juuri lainkaan. Ne kuitenkin johtavat erittäin hyvin sähköä, sillä ne saavuttavat 18 elektronin tilan jo metallimuodossa, sillä ne esiintyvät metallihilassa ionisoituneina.


title: 18 elektronin sääntö

text: Useasti siirtymämetallien yhdisteiden ominaisuuksia selitetään myös koordinaatiolukujen avulla.


title: Väinö Muinonen

text: Väinö Viktor Muinonen (30. joulukuuta 1898 Lauritsala – 10. kesäkuuta 1978 Imatra) oli suomalainen kestävyysjuoksija, jonka päämatkana oli maraton. Hän edusti Vuoksenniskan Urheilijoita.


title: Väinö Muinonen

text: Väinö Muinosen vanhemmat olivat työmies Viktor Muinonen ja Maria Nikulainen ja puoliso vuodesta 1923 Ida Sinkkonen. Kansakoulun käynyt Muinonen oli ammatiltaan työmies.


title: Väinö Muinonen

text: Muinonen voitti maratonilla EM-kultaa vuonna 1938 tuloksella 2.37.28,8. Kaksi vuotta aiemmin hän oli sijoittunut Berliinin olympiamaratonilla viidenneksi. Sotien jälkeen vuonna 1946 47-vuotias Muinonen oli Oslon EM-maratonilla hopealla Mikko Hietasen jälkeen tuloksella 2.26.08. Maratonin Suomen mestaruuden Muinonen voitti vuosina 1937 ja 1940 ja oli hopealla vuonna 1946. Talvisodassa panssarintorjuntamiehenä taistellut 41-vuotias Muinonen voitti välirauhan aikana lokakuussa 1940 Bolognassa maratonin ajalla 2.39.


title: Väinö Muinonen

text: Vielä 50-vuotiaana vuonna 1949 Muinonen juoksi Turussa maratonin aikaan 2.36.23,0 (oli kilpailun kahdeksas), joka oli sen vuoden 21. paras aika maailmassa.


title: Ricardo Arjona

text: Ricardo Arjona (s. 19. tammikuuta 1964, Antigua) on guatemalalainen laulaja ja laulunkirjoittaja.


title: Ricardo Arjona

text: Arjona syntyi Antiguassa, mutta muutti 3-vuotiaana perheineen Guatemala Cityyn. Vuosina 1983-1988 hän toimi opettajana. Tämän jälkeen hän siirtyi Meksikoon, jossa hän on asunut siitä lähtien.


title: Ilja Muromets

text: Ilja Muromets, Ilja Muromalainen () on myyttinen, useiden varhaisvenäläisten, Kiovan Rusjiin sijoittuvien kiovalaisten bylinoiden eli kansaneeposten paras urho ja pääsankari.


title: Ilja Muromets

text: Legendan mukaan Ilja on talonpojan poika, joka syntyy Karatšarovo-nimisessä kylässä Muromin lähellä. Nuoruudessaan hän kärsii vakavasta sairaudesta eikä voi kävellä ennen kuin 33-vuotiaana, jolloin kaksi pyhiinvaeltajaa ihmeellisesti parantaa hänet. Ilja saa yliluonnolliset voimat kuolevalta sankarilta Svjatogorilta, ja hänet lähetetään vapauttamaan Kiova ja palvelemaan ruhtinas Vladimiria. Matkalla Ilja puolustaa Tšernihivin (Tšernigov) kaupunkia tataarien hyökkäystä vastaan. Brjanskin metsässä hän kukistaa matkalaisia viheltämällä tappavan Satakieli-rosvon eli Solovei-Razboinikin, vie tämän Kiovaan ja surmaa siellä (bylina "Ilja Murovets ja Satakieli-rosvo")


title: Ilja Muromets

text: Kiovassa ruhtinas Vladimir tekee Iljasta legendaarisen soturin eli bogatyrin. Ilja on yhdessä Dobrynja Nikititšin ja Aljoša Popovitšin kanssa bogatyreista tunnetuimpia. Ilja puolustaa valtakuntaa monilta hyökkäyksiltä muun muassa Kalinia, Kultaisen ordan myyttistä hallitsijaa vastaan. Luonteeltaan hänet kuvataan temperamenttiseksi: erään kerran Ilja tuhoaa kaikki Kiovan kirkontornit ampumalla jousellaan niiden kultaiset kupolit alas, kun Vladimir ei kutsu häntä juhlaan. Hän käskee juoppojen kerätä kullan ja juoda kyllikseen. Vladimir tekee sovinnon kutsumalla Iljan seuraavaksi päiväksi järjestämäänsä juhlaan.


title: Ilja Muromets

text: Ilja Muromets on ainoa eeppinen sankari, jonka Venäjän ortodoksinen kirkko on kanonisoinut. Tarinoita Iljasta lainautui myös Suomeen karjalaisten kautta. Ei tiedetä, onko Iljan hahmon taustalla todellinen historiallinen henkilö. Erään teorian mukaan Ilja olisi jäänne vanhasta pakanallisesta ukkosenjumala Perunista, jonka vastine kansanperinteessä on usein profeetta Elia. Iljan oletettua ruumista kuitenkin säilytetään Kiovan Petšerskin luostarissa.


title: Ilja Muromets

text: 1988 neuvostoliittolaiset arkeologit pääsivät tutkimaan Iljan ruumista. Raportin mukaan ainakin osa legendasta saattaa olla totta: ruumis kuului hyvin suurikokoiselle ihmiselle, luissa oli jälkiä synnynnäisestä selkärangan sairaudesta, ja hänen ruumiissaan oli lukuisia vammoja, joista ainakin yksi on ollut normaali-ihmiselle kuolettava.


title: MVC-arkkitehtuuri

text: MVC-arkkitehtuuri (sanoista model-view-controller eli malli–näkymä–käsittelijä) on ohjelmistoarkkitehtuurityyli, jonka tarkoituksena on käyttöliittymän erottaminen sovellusaluetiedosta. MVC-arkkitehtuuria käytetään etenkin graafisten käyttöliittymien suunnittelussa ja ohjelmoinnissa. Se on kehitetty alun perin Smalltalk-kielen yhteydessä Xerox PARC:issa.


title: MVC-arkkitehtuuri

text: MVC-arkkitehtuurissa ohjelma jaetaan kolmeen osaan: malliin, näkymään ja käsittelijään.


title: MVC-arkkitehtuuri

text: Malli (model) kuvaa järjestelmän tiedon tallentamisen, ylläpidon ja käsittelyn (tietokantakuvaus).


title: MVC-arkkitehtuuri

text: Näkymä (View) määrittää käyttöliittymän ulkoasun ja tietojen näytön esityksen käyttöliittymässä.


title: MVC-arkkitehtuuri

text: Käsittelijä (Controller) / Ohjain eli kontrolleri vastaanottaa käyttäjältä tulevat käskyt sekä muuttaa mallia ja näkymää vastauksena niihin.


title: Giuseppe Perego

text: Giuseppe Perego (1. kesäkuuta 1915, Arcore – 7. joulukuuta 1996, Arcore) oli italialainen sarjakuvapiirtäjä. Suomessa Perego on tunnettu lähinnä Aku Ankan taskukirjojen kehystarinoiden piirtäjänä. Perego aloitti Disneyllä 1952.


title: Jouko Norén

text: Jouko Norén (14. joulukuuta 1914 Urjala – 7. heinäkuuta 1944) oli suomalainen kolmiloikkaaja. Hän voitti EM-hopeaa Pariisissa 1938 tuloksella 14,95. Hän ylitti aiemman ennätyksensä kaikilla kuudella hypyllään. Samassa kisassa kullan voitti Suomen Onni Rajasaari.


title: Jouko Norén

text: Jouko Norén kirjoitti ylioppilaaksi Tyrvään yhteiskoulusta Vammalasta vuonna 1937, suoritti metsänhoitotutkinnon vuonna 1941 ja aloitti opinnot Kauppakorkeakoulussa.


title: Jouko Norén

text: Opiskelijoiden "International University Games" -kilpailussa (joka edelsi Universiadeja) Norén voitti kolmiloikan vuonna 1939 . Hänen parhaaksi tuloksekseen jäi 15,02, jonka hän hyppäsi Helsingissä syyskuussa 1938 . Suomen mestaruuden hän voitti vuosina 1940 ja 1942, SM-hopeaa vuonna 1938 sekä SM-pronssia vuonna 1943. Seuratasolla Norén edusti Tyrvään Voimaa (nykyinen Vammalan seudun Voima).


title: Jouko Norén

text: Norén haavoittui talvisodassa vaikeasti saatuaan luodin reiteensä. Kapteeniksi vuonna 1943 ylennetty Norén haavoittui jatkosodassa Vuosalmella 6. heinäkuuta 1944, kuollen seuraavana päivänä vammoihinsa kenttäsairaalassa .


title: Medialukutaito

text: Medialukutaito on kyky lukea ja ymmärtää mediaa, nähdä sen tuottamien ilmiselvien merkitysten taakse, sekä suodattaa ja arvioida vastaanotettua informaatiota. Medialukutaito on siten tavallista lukutaitoa laajempi taito. Siihen kuuluu myös taito käyttää asianmukaisia laitteita. "Kriittinen" medialukutaito painottaa taitoja, joiden avulla ihminen pystyy arvioimaan mediasisältöjä kriittisesti ja median esitystapoja tulkiten.


title: Medialukutaito

text: Medialukutaito on mukana vuoden 2004 perusopetuksen opetussuunnitelman perusteissa aihekokonaisuutena äidinkielen ja kirjallisuuden sekä kuvataiteen tavoitteina ja sisältöinä. Aihekokonaisuuksilla pyritään opetuksen eheyttämiseen. Ne tulee sisällyttää yhteisiin ja valinnaisiin oppiaineisiin sekä koulun toimintakulttuuriin.


title: Medialukutaito

text: Viestintä ja mediataito-aihekokonaisuuden avulla oppilaan halutaan ilmaisevan itseään monipuolisesti ja vastuullisesti sekä tulkitsemaan muiden viestintää; kehittävän tiedonhallintataitojaan sekä vertailemaan, valikoimaan ja hyödyntämään hankkimaansa tietoa, suhtautumaan kriittisesti median välittämiin sisältöihin ja pohtimaan niihin liittyviä eettisiä ja esteettisiä arvoja viestinnässä. Pyrkimyksenä on myös, että oppilas tuottaa ja välittää viestejä, sekä käyttää mediaa tarkoituksenmukaisesti ja oppii käyttämään viestinnän ja median välineitä tiedonhankinnassa, tiedonvälityksessä sekä erilaisissa vuorovaikutustilanteissa.


title: Medialukutaito

text: Kyseisen aihekokonaisuuden keskeisiksi sisällöiksi mainitaan omien ajatusten ja tunteiden ilmaiseminen, erilaiset ilmaisukielet ja niiden käyttö eri tilanteissa, viestien sisällön ja tarkoituksen erittely ja tulkinta, viestintäympäristön muuttuminen ja monimediaalisuus, median rooli ja vaikutukset yhteiskunnassa, median kuvaaman maailman suhde todellisuuteen, yhteistyö median kanssa, lähdekritiikki, tietoturva ja sananvapaus sekä viestintätekniset välineet, niiden monipuolinen käyttö ja verkkoetiikka.


title: Finnpilot Pilotage

text: Finnpilot Pilotage Oy on Suomen valtion omistama yritys, joka huolehtii valtakunnallisesti luotsauspalveluiden tarjonnasta sekä muista luotsaukseen liittyvistä, vesiliikenteen turvallisuutta ja toimintaa tukevista tehtävistä.


title: Finnpilot Pilotage

text:
Luotsausliikelaitos muuttui valtion omistamaksi osakeyhtiöksi nimeltä Finnpilot Pilotage vuodenvaihteessa 2011.
Luotsausliikelaitos oli entinen Merenkulkulaitoksen luotsausyksikkö, joka erkani Merenkulkulaitoksesta vuonna 2004 erilliseksi valtion liikelaitokseksi.


title: Finnpilot Pilotage

text: Finnpilotin hallinto sijaitsee Helsingissä.


title: Finnpilot Pilotage

text:
Suomi on jaettu kuuteen luotsausalueeseen, joiden johdossa ovat alueluotsivanhimmat.
Finnpilotilla on 15 luotsiasemaa sekä 10 tukiasemaa ympäri Suomea. Luotsiasemien henkilökunta huolehtii varsinaisista käytännön luotsaustehtävistä.


title: Victor Conte

text: Victor Conte on kielletyn THG-steroidin kehittäneen BALCO-urheilulaboratorion perustaja ja johtaja ja entinen muusikko.


title: Victor Conte

text: Muusikonuransa Conte aloitti 1960-luvulla serkkunsa Bruce Conten kanssa itse perustamassaan Common Ground -yhtyeessä. Vuonna 1973 Bruce liittyi Tower of Power -funkyhtyeeseen, ja myöhemmin, vuonna 1978 Victor Conte korvasi yhtyeessä basisti Francis Rocco Prestian. Conte oli mukana yhtyeen levyllä "We Came to Play". Seuraavana vuonna Conte lähti serkkunsa kanssa yhtyeestä. Hetken aikaa hän soitti jazzpianisti Herbie Hancockin yhtyeessä.


title: Victor Conte

text: 1980-luvun puolivälissä Conte perusti Balco-laboratorion, joka testaa urheilijoita ja määrää näille lisäravinteita. Contella itsellään ei ole minkäänlaista lääketieteellistä taustaa, mutta hän toimi pitkän aikaa yhteistyössä Brian Goldmanin kanssa, joka on koulutukseltaan lastenpsykiatri. Sittemmin Balcosta tuli urheilijoiden keskuudessa erittäin suosittu. Tunnetuin tuote on magnesium-sinkki -valmiste ZMA.


title: Victor Conte

text: Sittemmin Balcon epäiltiin kehittäneen ensimmäisen ns. design-steroidin tetrahydrogestrinonin eli THG:n ja välittäneen sitä urheilijoille. Heinäkuussa 2005 Conte todettiin syylliseksi kiellettyjen steroidien välittämiseen ja vuonna 2006 hän istui neljän kuukauden tuomionsa kalifornialaisessa Taftin vankilassa.


title: Lizards

text: Lizards (aiemmin Liz & Lizards) oli suomalainen Virroilla keväällä 1979 perustettu rockyhtye, joka julkaisi vuonna 1980 albumin "Herätkää! Vartiotorni kaatuu." Pitkäsoitto sisälsi lähinnä yhtyeen omaa tuotantoa, mutta mukana oli myös muutama vantaalaisen Jyrki Salmisen säveltämä ja sanoittama kappale. Yhtyeen musiikkityyliin vaikutti 1970-luvun lopulla maailmanmaineeseen noussut Blondie-yhtye. Lizards hajosi vuonna 1982.


title: Tower of Power

text: Tower of Power on soundinsa vahvaan torvisektioon perustava soul ja R&B yhtye Kalifornian Oaklandista.


title: Tower of Power

text: Yhtyeen juuret ovat saksofonisti Emilio Castillon 1960-luvun puolivälissä perustamassa Motowns -yhtyeessä. Vuonna 1968 yhtye siirtyi Fremontista Oaklandiin, otti nimekseen Tower of Power ja sai uusiksi jäsenikseen saksofonisti Stephen Kupkan sekä trumpetin ja pasuunan soittajan, Mic Gilletten. Yhtye alkoi kirjoittaa omia kappaleita ja esiintyä San Franciscon lahden alueella.


title: Tower of Power

text: Vuonna 1970 yhtye sai levytyssopimuksen San Francisco Records -yhtiölle ja julkaisi ensimmäiset levynsä. Debyyttilevy "East Bay Grease" ei vielä ollut pakattu täyteen hitaita balladeita, jotka myöhemmin muodostuivat yhtyeelle yhtä keskeiseksi kuin groove-materiaali. Vuonna 1973 ilmestyi yhtyeen nimeä kantava levy, josta viimeistään tuli ryhmän läpimurtojulkaisu. Sen avausraita, pinnalla olemisen ("being hip") syvintä olemusta pohtiva "What is Hip?", on kaiketi yhtyeen tunnetuin kappale. Levylle oli löydetty laulusolistiksi Lenny Williams, jonka myötä yhtye otti rytmikkään funkin ja soulin rinnalle runsaasti hitaita balladeita. Edellä mainittujen levyjen ohella seuraavana julkaistu "Back to Oakland" (1974) sekä edeltäjiä funk-henkisempi "Urban Renewal" (1975) lasketaan yhtyeen ja samalla koko 1970-luvun R&B:n parhaimpiin levyihin. Laulaja Williamsin lähdön jälkeiset levyt, joista ensimmäinen on "In the Slot" (1975), eivät ole saaneet enää niin hyvää vastaanottoa - poikkeuksena vuoden 1976 arvostettu livelevy, "Live and in Living Color". Tämän jälkeen, esimerkiksi levyllä "Back on the Streets" yhtye oli joidenkin fanien pettymykseksi siirtynyt jo vahvasti disko-vaikutteiseen musiikkiin.